text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
13 Ngaloo mini kwakufundelwa+ abantu incwadi+ kaMoses; ezindlebeni zabantu yaye kwafunyanwa kuyo kubhalwe ukuba umAmoni+ nomMowabhi+ babengafanele beze ebandleni loTHIXO oyinyaniso ukusa kwixesha elingenammiselo,+
2 ngenxa yokuba bengazange bahlangabezane noonyana bakaSirayeli ngesonka+ namanzi,+ kodwa baqesha uBhileham+ nxamnye nabo ukuba abaqalekise.+ Noko ke, uThixo wethu wasitshintsha isiqalekiso saba yintsikelelo.+
3 Ngoko kwathi, kamsinya nje bakuba bewuvile umthetho,+ baqalisa ukwahlula+ lonke iqela elingumxube kuSirayeli.
4 Ke kaloku ngaphambi koku, uEliyashibhi+ umbingeleli owayephethe iholo yokudlela+ yendlu kaThixo wethu wayesisalamane sikaTobhiya;+
5 yaye wamenzela iholo yokudlela enkulu,+ apho babefudula bebeka khona rhoqo umnikelo wokudla okuziinkozo,+ intlaka yokuqhumisa, nempahla nesishumi sokudla okuziinkozo, iwayini entsha+ neoli,+ ababenelungelo kuzo abaLevi+ neemvumi nabagcini-masango, nomnikelo wababingeleli.
6 Ngalo lonke eli xesha ndandingekho eYerusalem, kuba ngonyaka wamashumi amathathu anesibini+ ka-Artashashta+ ukumkani waseBhabhiloni ndeza kukumkani, yaye kamva ndacela kukumkani ukuba ndikhe ndithi tshalala.+
7 Ngoko ndaya eYerusalem ndaza ndaphawula ububi obabenziwe nguEliyashibhi+ ngokwenzela uTobhiya+ iholo yokudlela kwintendelezo yendlu+ yoTHIXO oyinyaniso.
8 Yaye oku kwabonakala kukubi kakhulu kum.+ Ngoko yonke impahla yendlu kaTobhiya ndayilahlela+ ngaphandle kweholo yokudlela.
9 Emva koko ndatsho ilizwi yaye bazihlambulula+ iiholo zokudlela;+ ndaza ndabuyisela impahla+ yendlu yoTHIXO oyinyaniso, inomnikelo wokudla okuziinkozo nentlaka yokuqhumisa.+
10 Ndafumanisa ukuba abaLevi babengazinikwanga izahlulo zabo,+ kangangokuba abaLevi neemvumi ezazisenza umsebenzi babaleka, ngamnye waya kumhlaba wakhe.+
11 Yaye ndawahlaba amadlala+ amasekela-baphathi+ ndaza ndathi: “Kutheni na ingakhathalelwanga nje indlu yoTHIXO oyinyaniso?”+ Ngenxa yoko ndabaqokelela ndawonye ndaza ndabamisa kwindawo yabo yokuma.
12 Wonke uYuda wazisa isishumi+ sokudla okuziinkozo+ nesewayini entsha+ neseoli+ koovimba.+
13 Ndaza ndabeka uShelemiya umbingeleli noTsadoki umkhupheli noPedaya wakubaLevi ukuba baphathe oovimba; ababephantsi kolawulo lwabo yayinguHanan unyana kaZakure unyana kaMataniya,+ kuba babegqalwa njengabathembekileyo;+ yaye kwakuphezu kwabo ukwabela+ abantakwabo.
14 Ndikhumbule,+ Thixo wam, ngokuphathelele oku, ungazisusi+ izenzo zam zobubele endizenzileyo kwindlu+ kaThixo wam nokulindwa kwayo.
15 Ngaloo mihla ndabona kwaYuda abantu bexovula izixovulelo zewayini ngesabatha+ yaye besizisa amazala, bewakhwelisa+ kumaesile,+ newayini, neediliya namakhiwane+ nalo lonke uhlobo lomthwalo, beyizisa eYerusalem ngomhla wesabatha;+ ndaza ndanikela ubungqina ngabo ngemini yokuthengisa kwabo izixhaso.
16 NamaTire+ ayehlala esixekweni, esizisa iintlanzi nalo lonke uhlobo lwezorhwebo+ yaye ethengisa ngesabatha koonyana bakaYuda naseYerusalem.
17 Ngoko ndazihlaba amadlala izidwangube+ zakwaYuda ndaza ndathi kuzo: “Yintoni na le imbi niyenzayo, nihlambela imini yesabatha?
18 Asiyondlela abenza ngayo ookhokho benu,+ kangangokude uThixo wethu asizisele intlekele,+ kwanakwesi sixeko? Kanti nongeza ukuvutha komsindo nxamnye noSirayeli ngokuhlambela isabatha.”+
19 Kwathi kamsinya nje akuba amasango aseYerusalem enatyelwe ngamathunzi ngaphambi kwesabatha, ndatsho ilizwi kwaye iingcango zavalwa.+ Ndahlabela mgama ndathi baze bangazivuli de kube semva kwesabatha; yaye ndabeka abanye babalindi bam emasangweni ukuze kungangeniswa mthwalo ngemini yesabatha.+
20 Ngenxa yoko abarhwebi nabathengisi balo lonke uhlobo lwezorhwebo bachitha ubusuku ngaphandle kweYerusalem kwakanye nakabini.
21 Ndaza ndanikela ubungqina+ nxamnye nabo ndathi kubo: “Kutheni nichitha ubusuku ngaphambi kodonga? Ukuba niyakwenza kwakhona, ndiya kunisa isandla.”+ Ukususela ngelo xesha ukusa phambili abazange beze ngesabatha.
22 Ndahlabela mgama ndathi kubaLevi+ bafanele bazisulungekise rhoqo+ baze bangene, balinde amasango+ ukuze kungcwaliswe+ imini yesabatha. Oku, nako, kukhumbule+ ngenxa yam, Thixo wam, kwaye yiba nosizi ngam ngokobubele bakho bothando obuninzi.+
23 Ngaloo mihla ndabona amaYuda awayethabathe+ abafazi bama-Ashdode,+ ama-Amoni namaMowabhi.+
24 Ke bona oonyana bawo, isiqingatha sabo sasithetha isiAshdode, yaye kwakungekho namnye kubo owayekwazi ukuthetha isiYuda,+ koko babethetha ngolwimi lwezizwana ezahlukahlukeneyo.
25 Kwaye ndabahlaba amadlala ndaza ndabaqalekisa+ amanye amadoda abo ndawabetha+ ndaxhwitha iinwele zawo kwaye ndabafungisa ngoThixo+ ndisithi: “Anifanele nibanike iintombi zenu oonyana babo, yaye anifanele nibathabathele oonyana benu okanye nina nayiphi na kwiintombi zabo+.
26 Kwakungekho ngenxa yaba na awathi uSolomon ukumkani wakwaSirayeli wona?+ Yaye phakathi kweentlanga ezininzi kwakungekho kumkani unjengaye;+ kwaye wayethandwa nguThixo wakhe,+ kangangokuba uThixo wamenza ukumkani wakhe wonke uSirayeli. Kwanaye abafazi basemzini bamonisa.+
27 Kwaye le asinto ingazange iviwe na ukwenza bonke obu bubi bukhulu kangaka ngokungathembeki kuThixo wethu ngokuthabatha abafazi basemzini?”+
28 Kwaye omnye woonyana bakaYoyada+ unyana kaEliyashibhi+ umbingeleli omkhulu wayengumkhwenyana kaSanebhalati+ umHoron.+ Ngoko ndamgxotha.+
29 Bakhumbule, Thixo wam, ngenxa yokwenziwa inqambi+ kobubingeleli nomnqophiso+ wobubingeleli nowabaLevi.+
30 Ndabasulungekisa+ kuyo yonk’ into yasemzini ndaza ndabela ababingeleli nabaLevi izabelo, ngamnye kumsebenzi wakhe,+
31 nowesixa seenkuni+ ngamaxesha amiselweyo nowentlahlela.
Ndikhumbule,+ Thixo wam, ngokulungileyo.+
Yithumele
Yithumele
Nehemiya 13
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=16&Chapter=13&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D16%26Chapter%3D13%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
IBHAYIBHILE IYABUTSHINTSHA UBOMI BABANTU
Ndandicinga Ukuba Ndiphila Obona Bomi
UNYAKA WOKUZALWA: 1982
ILIZWE: EPOLAND
UBOMI BANGAPHAMBILI: WAYENOBUNDLOBONGELA, ESITYA IZIYOBISI IBE ESUKELA UMSEBENZI OPHEZULU
INDLELA ENDANDIPHILA NGAYO:
Ndazalelwa ePoland, kwidolophana ekufuphi nomda waseJamani. Sasihlala kwindawo engqongwe ziifama namahlathi, ngoko ke ndandiphila ubomi obuzolileyo. Abazali bam bandifundisa ukuba ngumntu olungileyo, ndiqhube kakuhle esikolweni ndize ndibe nguthile xa ndimdala.
Konakal’ ukuhlala xa ndaya kufunda kwiYunivesithi yaseWrocław. Ndikude nabazali bam, ndakhetha izinxulumani ezonakalisayo. Ndandihleli ndiyithanda ibhola, kodwa ngenxa yempembelelo yezinxulumani zam, ndandingaziva ngayo. Elona qela ndandilithanda lelaseWarsaw, kwaye ngeempelaveki ndandisiya naphi na apho lidlala khona. Apho ke utywala babudlal’ abantwana, sisitya iziyobisi, sisilwa nabalandeli bamanye amaqela. Le yayiyindlela endandipholisa ngayo ingqondo, nangona ndandisazi ukuba ukubanjwa kwakunokuthetha ukuphela kwephupha lam lokuba ligqwetha.
Mna nabahlobo bam sasizithanda iipati, ibe kwezo pati, sasihlala sisilwa. Nakuba ndabanjwa kaninzi, ndandisoloko ndisiba nendlela yokungade ndivalelwe, ngamany’ amaxesha ndibhungca ngokunyoba amapolisa. Ndandicinga ukuba ndiphila obona bomi. Kodwa kuyo yonke loo nto ndandisazi ukuba le asiyondlela yokuphila. Ndandisiya qho ecaweni kuba ndandifuna ukucima isazela.
INDLELA IBHAYIBHILE EBUTSHINTSHE NGAYO UBOMI BAM:
Ngo-2004 kwafika amaNgqina apho ndandihlala khona, ibe ndavuma ukuncokola nawo ngeBhayibhile. Ngokuya ndifunda ngendlela amele aphile ngayo umKristu wokwenene, isazela sam saqalisa ukunditya. Ndandiqonda kona ukuba ndimele ndiyeke ukuzingxixha ngotywala, ukutya iziyobisi, nokuhlobana nabantu abangaphili ngendlela uThixo afuna siphile ngayo. Ndabona nokuba ndimele ndiyeke ukuba nobundlobongela. Kodwa andizange ndiyenze loo nto.
Ubomi bam batshintsha xa ndaqala umlo namadoda asibhozo. Ndikhumbula ndithe tyaa esitratweni, ndixhimfwe kanobom, ndinyathelwe nasentloko. Ndisiva ukuba ndiyafa ngoku, ndathandaza: “Yehova ndixolele ngokungamameli iLizwi lakho. Ukuba andifanga, ndiza kufunda iBhayibhile namaNgqina ndize ndenze intando yakho, ndiyakuthembisa.” Yandimangalisa into yokuba ndaphila. Ndasigcina isithembiso sam sokufunda iBhayibhile.
Ngo-2006 ndafudukela eNgilani ukuze ndiqwebe imali eyaneleyo, yokufundela isidanga esiphakame ngakumbi kwezobugqwetha ePoland. Ngokuqhubeka ndifunda iBhayibhile, ndadibana nevesi eyandichukumisa kakhulu. Umpostile uPawulos wabhala: “Ndikwazigqala zonke izinto ziyilahleko ngenxa yexabiso eligqwesileyo lolwazi olungoKristu Yesu iNkosi yam. Ngenxa yakhe ndiye ndalahlekelwa zizinto zonke yaye ndizigqala njengenkunkuma eninzi, ukuze ndimzuze uKristu.” (Filipi 3:8) Umpostile uPawulos wayefundele ukuba ligqwetha, ibe ephila ubomi obundlongo-ndlongo kanye njengam. (IZenzo 8:3) Kodwa wayibona indlela entle yokuphila: ukukhonza uThixo nokwenza konke okusemandleni akhe ukuze abe njengoYesu. Xa ndacingisisa ngomzekelo kaPawulos, ndabona ukuba umntu akadingi msebenzi unemali nokuba ndlongondlongo ukuze onwabe. Ndaqonda nokuba xa nam ndinokukwazi ukutshintsha ubomi bam kuba kaloku noPawulos wakwazi. Ngoko ke ndayiphosa kwelokulibala eyemfundo, ndaza ndagqiba kwelokuba ndihlale eNgilani.
Ngokuya ndifunda ngoYehova, ndaya ndimthanda. Kwandichukumisa ukufunda ukuba uyamxolela umntu ozimisele ngentliziyo yakhe yonke ukubutshintsha ubomi bakhe. (IZenzo 2:38) Xa ndetyisa amazwi akweyoku-1 kaYohane 4:16, athi “uThixo uluthando,” ndasiqonda isizathu sokuba uThixo abonyanye ubundlobongela.
Nam ndandifuna ukuba ngomnye waba bazalwana bonwabileyo
Enye into eyandichukumisayo yayiyindlela aziphethe ngayo amaNgqina. Kwakucace mhlophe ukuba azimisele ukuphila ngendlela iBhayibhile efuna ngayo. Nam ndandifuna ukuba ngomnye waba bazalwana bonwabileyo. Emva kweenzingo nokuzamazamana nesiqu sam, ndada ndabhaptizwa ngo-2008 ndaba liNgqina likaYehova.
INDLELA ENDINGENELWE NGAYO:
IBhayibhile yanditshintsha ndayeka ukufuna ukuba nguthile, ukuba yindlobongela, ukuzinikela etywaleni nokuthi phithi yibhola, ibe ngoku ndingumkhonzi kaThixo ofundisa abantu iBhayibhile. Ndisakuthanda kona ukubukela ibhola, kodwa ndizimisele ukubeka ulonwabo endaweni yalo.
Ngoku ndikhonza uYehova nomkam uEsther. Kusichulumancisa ngeyona ndlela ukufunda iBhayibhile nabantu abathetha isiPolish kumntla-mpuma weNgilani. Okokuqala ngqa ebomini bam, ndonwabile. Ndinesazela esicocekileyo, ibe ndiphila ubomi obanelisayo.
Funda Okungakumbi
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.

robotstxt: allowed

filter: keep


text:
ISIFUNDO 7
Ngaba Ukhe Uzive Uwedwa Kwaye Usoyika?
Jonga le nkwenkwana ikulo mfanekiso. Ingathi iyodwa yaye iyoyika, andithi? Wena wakha waziva ngolo hlobo?— Wonke umntu ukhe azive ngolo hlobo ngamanye amaxesha. IBhayibhile iyathetha ngabahlobo bakaYehova ababeziva bebodwa kwaye besoyika. Omnye wabo yayinguEliya. Makhe sifunde ngaye.
UEliya wayehlala kwaSirayeli kudala, ngaphambi kokuba azalwe uYesu. UAhabhi ukumkani wakwaSirayeli, wayengamkhonzi uThixo oyinyaniso, uYehova. UAhabhi nomfazi wakhe uIzebhele babenqula uthixo wobuxoki, uBhahali. Nabantu abaninzi bakwaSirayeli baqalisa ukunqula uBhahali. Ukumkanikazi uIzebhele wayekhohlakele yaye wayefuna ukubulala bonke abantu ababekhonza uYehova, kuquka uEliya! Uyazi ukuba wenza ntoni uEliya?—
UEliya wabaleka! Waya entlango waza wazifihla emqolombeni. Ucinga ukuba wayeyenzela ntoni loo nto?— Wayesoyika. UEliya wayengafanele oyike. Ngoba? Kuba wayesazi ukuba uYehova wayenokumnceda. UYehova wayembonisile amandla akhe ngaphambili. UYehova wayekhe waphendula umthandazo kaEliya ngokuthumela umlilo ovela ezulwini. Ngoko wayenokumnceda uEliya nangoku!
Ngeli xesha uEliya wayesemqolombeni, uYehova wathetha kunye naye waza wambuza wathi: ‘Ufuna ntoni apha?’ UEliya waphendula wathi: ‘Ndim ndedwa osakukhonzayo. Ndindedwa, yaye ndoyika ukubulawa.’ UEliya wayecinga ukuba bonke abanye abakhonzi bakaYehova babulawa. Kodwa uYehova wathi kuEliya: ‘Asiyonyaniso leyo. Kukho abanye abantu abayi-7 000 abasandikhonzayo. Yiba nesibindi. Kusekho umsebenzi endifuna uwenze!’ Ucinga ukuba uEliya wavuya xa esiva oko?—
Unokufunda ntoni wena kwinto eyenzeka kuEliya?— Awumele uzive uwedwa okanye usoyika. Unezihlobo ezithanda uYehova nezikuthandayo. UYehova unamandla, uya kusoloko ekunceda! Awuvuyi kukwazi ukuba awusoze ube wedwa?—


text:
Isifundo 23
Uncwadi Lwethu Lubhalwa Luze Luguqulelwe Njani?
Ukuze sikwazi ukwenza konke okusemandleni ethu ukuvakalisa “iindaba ezilungileyo” “kuzo zonke iintlanga nezizwe neelwimi nabantu,” sivelisa uncwadi ngeelwimi ezingaphezu kwama-600. (ISityhilelo 14:6) Siwuphumeza njani lo msebenzi? Sincedwa liqela lababhali abakwizizwe ngezizwe kunye nabaguquleli abamalunga nama-3 000—bonke ngamaNgqina kaYehova.
Ababhali basebenzisa isiNgesi. IQumrhu Elilawulayo livelela umsebenzi weSebe Lokubhala kwikomkhulu lethu lehlabathi. Eli sebe longamela izabelo zababhali abakwikomkhulu nakwiiofisi ezithile zesebe. Ngenxa yokuba sinababhali abaphuma kwiintlanga ezahlukahlukeneyo siyakwazi ukuthetha ngemibandela ephathelele izithethe ezahlukahlukeneyo yaye ngenxa yoko iimpapasho zethu zibangel’ umdla kubantu beentlanga zonke.
Emva kokuba bebhalile bathumela kubaguquleli. Emva kokuba umbandela uhleliwe, uthunyelwa ngekhompyutha kumaqela abaguquleli abasehlabathini lonke ukuze bawuguqulele, bawuhlole baze bawufunde. Bazama ukukhetha “amazwi achanileyo enyaniso” ukuze babhale kanye oko kuthethwa sisiNgesi ngolwimi lwabo.—INtshumayeli 12:10.
Iikhompyutha ziyawukhawulezisa umsebenzi. Ikhompyutha ayikwazi ukuba ngumbhali nomguquleli. Sekunjalo, umsebenzi wababhali nabaguquleli unokukhawuleza ngakumbi xa besebenzisa izichazi-magama nophando olukwikhompyutha. AmaNgqina kaYehova enza iMultilanguage Electronic Publishing System (MEPS) apho umbandela unokufakwa ngeelwimi ezininzi, udityaniswe nemifanekiso yawo, uze uprintwe.
Kutheni sisenza yonke le migudu nakubeni ezinye iilwimi zithethwa ngabantu abambalwa? Kungenxa yokuba uYehova uthanda ukuba “zonke iintlobo zabantu zisindiswe zize zifikelele elwazini oluchanileyo lwenyaniso.”—1 Timoti 2:3, 4.
Zibhalwa njani iimpapasho zethu?
Kutheni iimpapasho zethu siziguqulela kwiilwimi ezininzi kangaka?
Funda Okungakumbi
Umculo Ngeelwimi ezininzi
Funda ngeengxaki eziye zakho xa bekuguqulelwa amazwi eengoma kwiilwimi ezininzi.


text:
NGABA YADALWA?
Ukukwazi Ukutshintshatshintsha Imibala KweCuttlefish
ICUTTLEFISH iyakwazi ukutshintshatshintsha umbala wayo, de ingabonakali ngeliso lenyama lomntu. Ngokutsho kwenye ingxelo, le ntlanzi “yaziwa ngokuba neephatheni zomzimba eziliqela nangokukwazi kwayo ukuzitshintsha ngokuphanyaza kweliso.” Iyenza njani loo nto?
Nantsi into eyenzayo: Le ntlanzi isebenzisa iichromatophore, okanye iiseli ezikhethekileyo ezifumaneka kwisikhumba sayo, ukuze itshintshe umbala. Iichromatophore zinezingxobo ezizaliswe zizidali-bala (pigment) nezijikelezwe zizihlunu ezincinane. Xa icuttlefish ifuna ukuzifihla, ingqondo yayo ithumela umyalezo wokuba kunciphe izihlunu ezijikeleze ezi zingxobo. Emva koko izingxobo kunye nesidali-bala esikuzo ziyakhula, ize le ntlanzi itshintshe ibala nephatheni ngoko nangoko. Icuttlefish ayibusebenzisi xa ifuna ukuzifihla kuphela obu buchule, ibusebenzisa naxa ifuna ukuzenza ibe nomtsalane kwiimazi yaye mhlawumbi naxa inxibelelana nezinye.
Iinjineli zeYunivesithi YaseBristol, eNgilani, zakha uzenzele wesikhumba secuttlefish. Zafaka amacwecwe erabha emnyama phakathi kwezixhobo ezincinane ezisebenza njengezihlunu zecuttlefish. Xa aba baphandi baxokomezela umbane kwesi sikhumba, izixhobo zaba sicaba zaza zanweba amacwecwe amnyama, watsho watshintsha loo zenzele wesikhumba waba mnyama.
Abo baphanda ngezihlunu zecuttlefish—ngokutsho kwenjineli uJonathan Rossiter “ezisisakhiwo esithambileyo esiveliswe yindalo,”—banokunceda ekuveliseni impahla yokunxiba etshintsha umbala ngokuphanyaza kweliso. URossiter uthi abantu banokunxiba impahla ekotshwe kwicuttlefish xa befuna ukungabonakali—okanye ke bayinxibele ifashoni.
Ucinga ntoni wena? Ngaba ukukwazi kwecuttlefish ukutshintshatshintsha umbala kwazivelela? Okanye ngaba kwadalwa?


text:
INQAKU ELINGUMXHOLO | IBHAYIBHILE—IBALI LOKUSINDA KWAYO
Ibali Elibalulekileyo
IBhayibhile iphuma yodwa kwiincwadi zonqulo. Ayikho enye incwadi eye yanefuthe kwiinkolelo zabaninzi kangangexesha elide njengayo. Kwangaxeshanye ayikho enye incwadi eye yacikidwa yaza yagxekwa njengayo.
Ngokomzekelo, abanye abaphandi bathi kuyathandabuzeka ukuba iiBhayibhile zakutshanje zikhutshelwe ngendlela echanileyo kwimibhalo yokuqala. Omnye uprofesa wezonqulo uthi: “Asinakuqiniseka ukuba siye sayikhuphela ngendlela echanileyo imibhalo yokuqala. Ekuphela kwento esinayo ziiBhayibhile ezigcwele ziimpazamo yaye uninzi lwazo lwakhutshelwa emva kwamakhulu eminyaka yenziwayo imibhalo yokuqala ibe zahluke kuyo ngeendlela ezingamawakawaka.”
Abanye baye bathandabuza ukuchana kweBhayibhile ngenxa yemvelaphi yabo yonqulo. Ngokomzekelo, uFaizal wafundiswa yintsapho yakhe engengomaKristu ukuba iBhayibhile yincwadi engcwele kodwa iye yatshintshwa. Uthi: “Ngenxa yoko, ndandingakhululeki ncam xa kukho umntu ofuna ukuthetha nam ngeBhayibhile. Ndandisithi zange babe nayo naloo Bhayibhile yokuqala. Le banayo itshintshiwe!”
Ngaba ibalulekile into yokuba iBhayibhile itshintshiwe okanye ayitshintshwanga? Khawucinge ngale mibuzo: Ngaba unokuzithemba izithembiso zeBhayibhile zekamva ukuba awuqinisekanga ukuba zazikho kwimibhalo yokuqala? (Roma 15:4) Ukuba ngokwenene iiBhayibhile zanamhlanje ibiziikopi nje ezingachananga ezibhalwe ngabantu, ngaba ubuya kuyisebenzisa ukwenza izigqibo ezibalulekileyo eziphathelele impangelo, intsapho okanye unqulo?
Nangona iincwadi eyayibhalwe kuzo iBhayibhile kuqala zingasekho, sinokusebenzisa ezamandulo—eziquka imibhalo-ngqangi yeBhayibhile engamawakawaka. Loo mibhalo-ngqangi yasinda njani ekonakaleni, kwinkcaso, nasekutshintshweni kwezinto ezibhaliweyo? Ukusinda kwayo kungakunceda njani uyithembe ukuba iBhayibhile onayo ichanile? Khawuve iimpendulo zale mibuzo kweli bali lilandelayo lokusinda kweBhayibhile.


text:
Chapter 1
1 Ke kaloku amaMowabhi akreqa kumaSirayeli emva kokufa kuka-Ahabhi.
2 UAhaziya wawa efestileni yegumbi: lakhe eliphezulu elikwaSamari, wahliwa kukufa ke; wathuma abathunywa, wathi kubo, Hambani niye kubuzisa kuBhahali-zebhubhi, uthixo wase-Ekron, ukuba ndiya kuphila na kwesi sifo.
3 Ke isithunywa sikaYehova sasithethile kuEliya waseTishbhi, sathi, Suka, unyuke uye kukhawulela abathunywa bokumkani wakwaSamari, uthethe kubo, uthi, Kungokuba kungekho Thixo kwaSirayeli na, le nto niya kubuzisa kuBhahali-zebhubhi, uthixo wase-Ekron?
4 Ngako oko utsho uYehova ukuthi, Isingqengqelo eso, unyuke waya kuso, akusayi kuhla kuso; inene, uya kufa. Wahamba ke uEliya.
5 Babuya abathunywa, beza kuye. Wathi kubo, Yini na ukuba nibuye?
6 Bathi kuye, Kunyuke indoda, yeza kusikhawulela, yathi kuthi, Hambani nibuye, niye kukumkani lowo unithumileyo, nithethe kuye, nithi, Utsho uYehova ukuthi, Kungokuba kungekho Thixo kwaSirayeli na, le nto uthumela ukuba kubuziswe kuBhahali-zebhubhi, uthixo wase-Ekron? Ngako oko isingqengqelo eso, unyuke waya kuso, akusayi kuhla kuso; inene, uya kufa.
7 Wathetha kubo, wathi, Iluhlobo luni na indoda leyo inyukileyo yeza kunikhawulela, yathetha loo mazwi kuni?
8 Bathi kuye, Yindoda engubo ixhonti, ebhinqe umbhinqo wentlonze esinqeni sayo. Wathi ke, NguEliya waseTishbhi.
9 Ukumkani wathumela kuye umthetheli-mashumi-mahlanu, enamashumi omahlanu akhe. Wenyuka weza kuye; nanko ke ehleli encotsheni yentaba. Wathetha kuye wathi, Mfo wakwaThixo, uthe ukumkani, Yihla.
10 Waphendula uEliya, wathi kumthetheli-mashumi-mahlanu, Ukuba ke mna ndingumfo wakwaThixo, makuhle umlilo ezulwini, ukudle wena namashumi omahlanu akho. Kwehla ke umlilo ezulwini, wamdla yena namashumi omahlanu akhe.
11 Wabuya wamthumela kuye omnye umthetheli-mashumi-mahlanu, enamashumi omahlanu akhe. Wenyuka wathi kuye, Mfo wakwaThixo, utsho ukumkani ukuthi, Khawuleza uhle.
12 Waphendula uEliya, wathi kubo, Ukuba ke ndingumfo wakwaThixo, makuhle umlilo ezulwini, ukudle wena namashumi omahlanu akho. Wehla ke umlilo kaThixo ezulwini, wamdla yena namashumi omahlanu akhe.
13 Wabuya wathuma owesithathu umthetheli-mashumi-mahlanu, enamashumi omahlanu akhe. Wenyuka ke owesithathu umthetheli-mashumi-mahlanu, waguqa ngamadolo phambi koEliya, watarhuzisa kuye, wathi kuye, Mfo wakwaThixo, mawunqabe emehlweni akho umphefumlo wam, nomphefumlo wabakhonzi bakho abamashumi mahlanu.
14 Uyabona, kwehla umlilo ezulwini, wabadla abathetheli bobabini baloo mashumi angamahlanu, kunye namashumi omahlanu abo; ngoko ke mawunqabe emehlweni akho umphefumlo wam.
15 Sathi isithunywa sikaYehova kuEliya, Yihla naye; musa ukumoyika. Wesuka ke, wehla, waya naye kukumkani.
16 Wathi kuye, Utsho uYehova ukuthi, Ngenxa enokuba uthumele abathunywa bokubuzisa kuBhahali-zebhubhi, uthixo wase-Ekron, kungokuba kungekho Thixo kwaSirayeli na, kungabuziswa kuye? Ngako oko isingqengqelo eso, unyuke waya kuso, akusayi kuhla kuso; inene, uya kufa.
17 Wafa ke ngokwelizwi likaYehova elathethwa nguEliya. UYehoram waba ngukumkani esikhundleni sakhe, ngomnyaka wesibini kaYehoram unyana kaYehoshafati, ukumkani wakwaYuda; ngokuba yena ebengenanyana.
18 Ezinye izinto zika-Ahaziya awazenzayo, azibhalwanga na encwadini yemicimbi yemihla yookumkani bakwaSirayeli?


text:
EDOMINICAN REPUBLIC
Ngubani Inkokeli?
“Gxoth’ Iinkokeli Ezi”
NgoJulayi 13, 1957, uColón, igosa eliphezulu kurhulumente wabhalela umphathiswa wezangaphandle esithi: “Kukho intetho eyaziwayo ethi: ‘Yibeth’ entlok’ inyoka.’ Eyona ndlela yokuliphelisa nya eli hlelo lamaNgqina kaYehova kweli lizwe, kukugxotha abavangeli balo. Ukwenza ngolo hlobo kuya kushiya abazalwana babo bengenazinkokeli, yaye xa ingekho intloko, akukho nto banokuphumelela kuyo.”
Kungekudala emva koko, uMphathiswa Wezokhuseleko uArturo Espaillat wakhupha umyalelo wokuba abathunywa bevangeli abalishumi ababesasele, baphume baphele kweli lizwe. NgoJulayi 21, 1957, uRoy Brandt wabhalela uTrujillo, emcela ukuba badibane ukuze amcacisele ngokuma kwethu. Inxalenye yaloo leta yayisithi: “Oku kuthiywa kwegama likaYehova uThixo ngabathile kweli lizwe, kufana nqwa noko kwenziwa kubapostile bakaYesu ngabantu ababelahlekisiwe.” Emva koko, uMzalwan’ uBrandt wakhuthaza uTrujillo ukuba afunde iZenzo isahluko 2 ukusa kwesesi-6, “Icebiso elihle nelicacileyo elanikelwa nguMgwebi uGamaliyeli lisasebenza nanamhlanje.” Ngamagama amakhulu uMzalwan’ uBrandt wabhala ngokuyinxenye amazwi akwiZenzo 5:38, 39 athi: “YEKANI ABA BANTU KUBA, UKUBA LO MSEBENZI BAWENZAYO UVELA KUTHIXO, NINOKUZIBHAQA NGENYE IMINI NISILWA NOTHIXO.” Kodwa yonke loo nto yangena kule ndlebe yaphuma kuleya. NgoAgasti 3, 1957, abathunywa bevangeli basiwa kwisikhululo seenqwelo-moya baza bagxothwa kwelo lizwe.
‘UYesu Yintloko’
Babeza kuthini ngoku abazalwana noodade balapho njengokuba abathunywa bevangeli bemkile? Ngaba babeza kusala bengenayo “inkokeli,” ngokweengcinga zikaColón, igosa eliphezulu likarhulumente? Akunjalo, nguYesu ‘intloko yomzimba, olibandla.’ (Kol. 1:18) Ngoko ke, abantu bakaYehova eDominican Republic babengashiywanga “bengenankokeli.” Endaweni yoko, uYehova waqhubeka ebanceda abantu bakhe, nentlangano yakhe yenjenjalo.
UDonald Nowills, wayeneminyaka eyi-20 xa wacelwa ukuba anyamekele umsebenzi kwiofisi yesebe emva kokuba abathunywa bevangeli begxothiwe kwelo lizwe, yaye wayeneminyaka nje emine ebhaptiziwe. Nangona wayekhe wangumveleli wesiphaluka iinyanga ezimbalwa, umsebenzi wesebe wawumtsha kuye. UMzalwan’ uNowills wayeneofisi encinane ekhayeni lakhe eyayenziwe ngomthi namazinki, umgangatho wayo umdaka. YayiseGualey, ingingqi eyingozi eCiudad Trujillo. Encedwa nguFélix Marte, wenzela ilizwe lonke iiMboniselo.
UMary Glass, owayetshate noEnrique owayesejele ngelo xesha, wancedisa uMzalwan’ uNowills. Uthi: “Ndandiphuma nje emsebenzini ngo-5:00 emva kwemini ndiye eofisini kaMzalwan’ uNowills ukuze ndibhale iMboniselo ngomatshini. Yena uMzalwan’ uNowills wayezikhuphela ngomatshini wokukopa. Emva koko, udade owayevela eSantiago, owayebizwa ngelinye igama elithi ‘the angel,’ wayethatha ezo magazini zikotshiweyo aziqhusheke ngaphantsi enkonkxeni yeoli aze azigqume ngelaphu. Ngaphezu kwelo laphu wayebeka icassava neetapile, aze abeke irhonya ngaphezulu. Emva koko wayekhwela izithuthi zikawonke-wonke aze aye emantla elizwe, apho wayeshiya iMboniselo ibe nye ebandleni ngalinye. Iintsapho zazibolekisana ngaloo Mboniselo ukuze ziyifunde.”
UMary uthi: “Kwakufuneka silumke ngeyona ndlela kuba ezitratweni kwakusehla kusenyuka abezomthetho bekhangela le ndawo yayiprintwa kuyo iMboniselo. Kodwa zange bayibhaqe. UYehova ebesoloko esikhusela.”


text:
ISAHLUKO 14
Xhasa Urhulumente KaThixo Kuphela Ngokunyanisekileyo
1, 2. (a) Nguwuphi umgaqo abaphila ngawo abalandeli bakaYesu ukuza kuthi ga kulo mhla wethu? (b) Iintshaba zethu ziye zazama ukwenza ntoni, yaye oko kuphumele entwenini?
UYESU wema phambi koPilato, eyona jaji yamaYuda eyayisaziwa neyayinempembelelo enkulu, waza wayixelela umgaqo abaphila ngawo abalandeli bakhe bokwenyaniso ukuza kuthi ga kulo mhla wethu. Wathi: “Ubukumkani bam abuyonxalenye yeli hlabathi. Ukuba ubukumkani bam bebuyinxalenye yeli hlabathi, abalindi bam bebeya kulwa ukuze ndinganikelwa kumaYuda. Kodwa ubukumkani bam abusuki kulo mthombo.” (Yoh. 18:36) UPilato wavuma ukuba uYesu abulawe, kodwa olo loyiso lwaba lolwethutyana kuba uYesu wavuswa. Abalawuli boBukhosi baseRoma obunamandla bazama ukubathez’ amandla abalandeli bakaKristu, kodwa batsho phantsi. AmaKristu asisasaza isigidimi soBukumkani kuwo onke amazwe awayekho ngelo xesha.—Kol. 1:23.
2 Emva kokumiselwa koBukumkani ngo-1914, amanye amagunya asemkhosini adume ngokuba namandla aye azama ukubacima igama abantu bakaThixo. Kodwa onke atsho ancama. Xa kukho iingxwabangxwaba, oorhulumente abaninzi namanye amaqela ezopolitiko baye bazama ukusinyanzela ukuba sibe ngakwicala labo, bezama nokusahlula. Nabo abakhange baphumelele. Namhlanje, phantse kuzo zonke iintlanga ezisemhlabeni bakho abalawulwa bobu Bukumkani. Naxa kunjalo, simanyene njengabazalwana bokwenene abasehlabathini lonke, yaye asithath’ icala kwimicimbi yezopolitiko yeli hlabathi. Indlela esimanyene ngayo ibubungqina obungenakuphikiswa bokuba uBukumkani bukaThixo buyalawula, yaye uKumkani uYesu Kristu uyaqhubeka ebakhokela, ebacoca yaye ebakhusela abalawulwa bakhe. Khawubone indlela akwenze ngayo oku, uze ufunde ngoloyiso olomelez’ ukholo esibe nalo kwamanye amadabi aliwe ezinkundleni njengoko siqhubeka ‘singeyonxalenye yehlabathi.’—Yoh. 17:14.
Umbandela Oye Wabaluleka
3, 4. (a) Zintoni eziye zenzeka emva kokuzalwa koBukumkani? (b) Ngaba abantu bakaThixo babeyiqonda ngokupheleleyo into ekwakufuneka bayenze ukuze bangabandakanyeki konke konke kwimicimbi yezopolitiko? Cacisa.
3 Emva kokuzalwa koBukumkani, kwabakho imfazwe emazulwini waza uSathana waphoswa emhlabeni. (Funda iSityhilelo 12:7-10, 12.) Nalapha emhlabeni kwabakho imfazwe eyavavanya abantu bakaThixo. Babezimisele ukulandela umzekelo kaYesu wokungabi yinxalenye yehlabathi. Ekuqaleni babengayiqondi ngokupheleleyo into ekwakufuneka bayenze ukuze bangabandakanyeki konke konke kwimicimbi yezopolitiko.
4 Ngokomzekelo, uMqulu VI wencwadi ethi Millennial Dawn, * owapapashwa ngo-1904, wakhuthaza amaKristu ukuba angafaki sandla kwiimfazwe. Noko ke, le ncwadi yathi ukuba umKristu wayenyanzelwa ukuba abe semkhosini, wayefanele azame ukufumana umsebenzi ongazukumsa edabini. Ukuba ke wayethunyelwa edabini, wayefanele aqiniseke ukuba akabulali. Ethetha ngento eyayisenzeka ngelo xesha, uHerbert Senior, owayehlala eBritani nowabhaptizwa ngo-1905, wathi: “Abazalwana babedidekile yaye kwakungekho nto icacileyo enoba kwakungekho nto iphosakeleyo ngokuba lijoni kusini na, ukuba nje abayi edabini.”
5. IMboniselo kaSeptemba 1, 1915, yasenza saqonda ntoni?
5 IMboniselo kaSeptemba 1, 1915, yasenza sawuqonda kakuhle lo mba. Ithetha ngamacebiso akwiStudies in the Scriptures, yathi: “Siyazibuza enoba ukuba lijoni akuyi kuthetha ukuyekelela kwimigaqo yobuKristu.” Kodwa kuthekani ukuba umKristu ebesoyikiswa ngokuba uza kudutyulwa ukuba akavumi ukunxiba iimpahla zamajoni nokuya emkhosini? Eli nqaku lathi: “Yiyiphi eyona nto ibiya kuba bhetele? Kukudutyulwa ngenxa yokunyaniseka kwiNkosana Yoxolo nokwala ukungawuthobeli umyalelo wakhe, okanye kukudutyulelwa ukusebenzela aba kumkani basemhlabeni nokubaxhasa, ngaloo ndlela uziqwabazel’ iliso iimfundiso zoKumkani wethu waseZulwini? Besiya kukhetha ukufa ngenxa yokuthembeka kuKumkani wethu waseZulwini.” Phezu kwaloo ngxelo ingacengi solalaphi, eli nqaku laqukumbela ngala mazwi: “Le asinto siyincomelayo, kodwa licebiso nje.”
6. Ufunde ntoni kumzekelo kaMzalwan’ uHerbert Senior?
6 Kwatsho kwathi qwenge kwabanye abazalwana ngalo mbandela baza bayilungela into eyayiza kwenzeka xa bengavumi ukuba ngamajoni. UHerbert Senior, ekuthethwe ngaye ngasentla, wathi: “Kum kwakungekho mahluko phakathi kokothula iimbumbulu enqanaweni [umsebenzi ekungaliwayo kuwo] nokuzihlohla kumpu ukuze udubule.” (Luka 16:10) Ngenxa yokuba isazela sakhe sasingamvumeli ukuba abe semkhosini, uMzalwan’ uSenior waphoswa ejele. Yena nabanye abazalwana aba-4 babephakathi kweqela lamadoda ayi-16, awayenezazela ezazingavumi ukuba abe semkhosini. Abanye yayingamadoda akhonza kwezinye iicawa, yaye elo qela lachitha inxalenye yexesha lalo kwintolongo yaseRichmond, eBritani, laza kamva laziwa ngokuba yiRichmond 16. Ngesinye isihlandlo uHerbert nawo onke amanye amadoda eli qela bakhweliswa enqanaweni ngokufihlakeleyo basiwa eFransi. Apho kwathiwa baza kudutyulwa. Bamiswa phambi kwamajoni aphethe imipu ukuze abadubule bafe. Sekunjalo, abazange badutyulwe. Isigwebo sabo sehliselwa kwiminyaka elishumi ejele.
7. Ngexesha lokuqhambuka kweMfazwe Yehlabathi II, yintoni ababesele becacelwe yiyo abantu bakaThixo?
7 Ngexesha lokuqhambuka kweMfazwe Yehlabathi II, bonke abantu bakaYehova babesele becacelwe gca koko kuthethwa kukungathath’ icala. Babengasayithandabuzi nendlela ekwakufuneka bawulandele ngayo umzekelo kaYesu. (Mat. 26:51-53; Yoh. 17:14-16; 1 Pet. 2:21) Ngokomzekelo, iMboniselo yesiNgesi kaNovemba 1, 1939, yayinenqaku elalibaluleke kakhulu elalinomxholo othi, “Ukungathath’ icala.” Eli nqaku lathi: “Ngoku abantu bomnqophiso kaYehova bamele balawulwe ngumthetho wokungakheth’ icala lalo naluphi na uhlanga olusemfazweni.” Ethetha ngelo nqaku, uSimon Kraker, owathi kamva wakhonza kwikomkhulu eBrooklyn, eNew York, wathi: “Ndaqonda ukuba abantu bakaThixo bafanele baphilisane ngoxolo nabantu, nokuba sele kukho izisongelo zemfazwe.” Loo mfundiso yeBhayibhile yafika ngexesha elifanelekileyo yaza yancenda abantu bakaThixo balungela ukuhlaselwa ngendlela abangazange bayibona ngaphambili ngenxa yokunyaniseka kuBukumkani.
‘Umlambo’ Wentshutshiso
8, 9. Sazaliseka njani isiprofeto sikampostile uYohane?
8 Umpostile uYohane waprofeta wathi emva kokuzalwa koBukumkani ngo-1914, inamba, uSathana uMtyholi, yayiza kuzama ukutshayela abaxhasi boBukumkani bukaThixo ngokukhupha umlambo wokomfuziselo emlonyeni wayo. * (Funda iSityhilelo 12:9, 15.) Sazaliseka njani esi siprofeto sikaYohane? Ukususela kwiminyaka yoo-1920 ukusa phambili, abantu bakaThixo batshutshiswa ngendlela engathethekiyo. Njengabazalwana abaninzi ababehlala kuMntla Merika ngexesha lemfazwe yehlabathi yesibini, uMzalwan’ uKraker waphoswa ejele ngenxa yokunyaniseka kwakhe kuBukumkani bukaThixo. Ngexesha lemfazwe, abona bantu baninzi ababevalelwe kwiintolongo zaseMerika ngenxa yokuba unqulo lwabo lungabavumeli ukuba balwe emfazweni, yayingamaNgqina kaYehova.
9 UMtyholi nabameli bakhe babezimisele ukwenza abalawulwa boBukumkani baphulukane nengqibelelo yabo enoba babehlala phi na. Kulo lonke elaseAfrika, eYurophu naseMerika, basiwa ezinkundleni nakwiikomiti zokuxolelwa kwamatyala. Bavalelwa ejele, babethwa bada balinyazwa ngenxa yokuba bengajiki kwisigqibo sabo. EJamani, abantu bakaThixo bafumana ingcinezelo engathethekiyo ngenxa yokuba babengavumi ukukhahlela uHitler okanye ukufak’ isandla kwimfazwe. Ngexesha lamaNazi, bamalunga ne-6 000 abavalelwa ezinkampini, yaye amaNgqina angamaJamani nangengawo, angaphezu kwe-1 600, afela ezandleni zabacinezeli. Sekunjalo, uMtyholi zange akwazi ukubacim’ igama abantu bakaThixo.—Marko 8:34, 35.
“Umhlaba” Uginya “Umlambo”
10. Ufuzisela ntoni “umhlaba,” yaye uye wangenelela njani ekuncedeni abantu bakaThixo?
10 Isiprofeto sikampostile uYohane sabonisa ukuba “umhlaba”—amaziko eli hlabathi aye aluncedo—wawuza kuwuginya “umlambo” wentshutshiso, ngaloo ndlela, unceda abantu bakaThixo. Siye sazaliseka njani esi siprofeto? Kumashumi eminyaka emva kweMfazwe Yehlabathi II, “umhlaba” ubusoloko ungenelela ekuncedeni abaxhasi abanyanisekileyo boBukumkani bukaMesiya. (Funda iSityhilelo 12:16.) Ngokomzekelo, iinkundla ezahlukahlukeneyo ezaziwayo ziye zakhusela amalungelo amaNgqina kaYehova okungavumi ukuba semkhosini nokufak’ isandla kwimibhiyozo yesizwe. Okokuqala, makhe sifunde ngezinye iindlela uYehova abancede ngazo abantu bakhe boyisa ekwenzeni iinkonzo zasemkhosini.—INdu. 68:20.
11, 12. Ngawaphi amatyala ababebekwa wona uMzalwan’ uSicurella noThlimmenos, ibe yaba yintoni imiphumo?
11 EMerika. UAnthony Sicurella wayengomnye wabantwana abathandathu abakhuliswa ngabazali abangamaNgqina. Wabhaptizwa eneminyaka eyi-15. Xa wayeneminyaka eyi-21, wabhalisa kwikomiti ebizela abantu emkhosini njengomshumayeli. Kwiminyaka emibini kamva, ngo-1950, watshintsha indlela abhalise ngayo, waza wazibhalisa njengongavumiyo ukuya emkhosini ngenxa yesazela. Nangona ingxelo yeFederal Bureau of Investigation ingazange ibone nto imbi ngaloo nto, iSebe Lezobulungisa alizange liyamkele. Emva kokuquq’ ebuyelela ezinkundleni, iNkundla Ephakamileyo yaseMerika yaliphulaphula ityala likaMzalwan’ uSicurella yaza yangakwicala lakhe. Le miphumo yeli tyala yavul’ indlela yokuxoxwa kwamatyala abanye abantu baseMerika abangavumiyo ukuya emkhosini ngenxa yezazela zabo.
12 EGrisi. Ngo-1983, uIakovos Thlimmenos wafunyaniswa enetyala lokungathobeli kuba engakhange avume ukunxiba iyunifomu yasemkhosini waza wagwetyelwa ukuya kuthothoza ejele. Akuba ekhululwe, wafaka isicelo somsebenzi wokuba ngumgcini weengxelo zemali, kodwa zange samkelwe kuba wayenengxelo yokuba wakha waphula umthetho. Waya kumangala, kodwa iinkundla zaseGrisi zamfumanisa enetyala, waza emva koko waya kumangala kwiNkundla yaseYurophu Elwela Amalungelo Abantu (European Court of Human Rights [ECHR]). Ngo-2000, iijaji eziyi-17 zeBhunga Eliphakamileyo le-ECHR, zaba ngakwicala lakhe, ibe oko kwavul’ indlela yokuxoxwa kwamatyala ocalucalulo. Ngaphambi kwesi sigqibo, ngenxa yokuba bakha babanjelwa ukungathathi cala, abazalwana baseGrisi abangaphezu kwe-3 500 baba nengxelo yokwaphula umthetho. Emva kwesi sigqibo, iGrisi yawisa umthetho ocima loo ngxelo yolwaphulo-mthetho. Kwakhona, emva kokuhlaziywa koMgaqo-siseko waseGrisi, kwawiswa umthetho owawukhe wamiselwa kwiminyaka embalwa eyadlulayo, onika bonke abemi baseGrisi ilungelo lokwenza eminye imisebenzi xa besala ukuya emkhosini.
13, 14. Ziintoni onokuzifunda kumatyala kaIvailo Stefanov noVahan Bayatyan?
13 EBulgaria. Ngo-1994, xa uIvailo Stefanov wayeneminyaka eyi-19, wasiwa emfazweni. Wala ukuya emkhosini okanye ukwenza imisebenzi yasemkhosini engadibananga nokubulala. Wagwetywa iinyanga eziyi-18 ejele kodwa wabhena kuba wayenalo ilungelo lokungayi emkhosini ngenxa yesazela sakhe. Ekugqibeleni elo tyala ladluliselwa kwi-ECHR. Ngo-2001, ngaphambi kokuba lichotshelwe, kwathethathethwana noMzalwan’ uStefanov. Urhulumente waseBulgaria akazange akhulule uMzalwan’ uStefanov nje kuphela, kodwa wabangela ukuba nabo bonke abemi baseBulgaria ababengafuni ukuya emkhosini, kodwa bezimisele ukwenza eminye imisebenzi, bangabekwa tyala. *
14 EArmenia. Ngo-2001, uVahan Bayatyan kwanyanzeleka ukuba aye emkhosini njengoko yayingumthetho weli lizwe. * Ngenxa yesazela sakhe, akazange avume ukuya emkhosini kodwa ityala lamlahla kuzo zonke iinkundla zasekuhlaleni. NgoSeptemba 2002, wagwetywa iminyaka emibini enesiqingatha, kodwa wakhululwa emva kweenyanga ezilishumi elinesiqingatha. Kanye ngelo xesha, wabhena kwi-ECHR, yalichophela ityala lakhe. Noko ke, ngo-Oktobha 27, 2009, nakuloo Nkundla ityala lamlahla. Eso sigwebo sabatsho batyhafa abazalwana baseArmenia ababekule ngxaki. Noko ke, iBhunga Eliphakamileyo le-ECHR laphinda lasihlolisisa esi sigwebo. NgoJulayi 7, 2011, le Nkudla yamfumanisa engenatyala uVahan Bayatyan. Yayikokokuqala i-ECHR iqonda ukuba umntu ongavumiyo ukuya emkhosini ngenxa yesazela sakhe nangenxa yeenkolelo zakhe umele akhuselwe kuba elo lilungelo lakhe lokuvakalisa into ayicingayo ngokukhululekileyo, lesazela esikhululekileyo nelokunqula ngokukhululekileyo. Eso sigwebo sakhusela amalungelo amaNgqina kaYehova nabanye abantu abaninzi abakumazwe angamalungu eBhunga laseYurophu. *
Imibhiyozo Yesizwe
15. Yintoni ebangela ukuba abantu bakaYehova bangavumi ukungenelela imibhiyozo yesizwe?
15 Abantu bakaYehova abahlali bethembekile kuBukumkani bukaMesiya kumbandela wokwala ukuya emkhosini nje kuphela, kodwa abavumi nokungenelela kwimibhiyozo yesizwe. Ngokukodwa ukususela ngeMfazwe Yehlabathi II, kulo lonke ihlabathi abantu baye bathi phithi zizinto zobuzwe. Kuye kwafuneka abemi bamazwe amaninzi babonakalise ukuba bayawathanda amazwe abo ngokucengceleza isifungo, bacule umhobe wesizwe okanye ngokukhahlela iflegi yelizwe. Sekunjalo, thina sisa lonke olwethu uzuko kuYehova. (Eks. 20:4, 5) Ngenxa yoko, siye satshutshiswa ngendlela engathethekiyo. Nakuba kunjalo, uYehova uphinde wasebenzisa “umhlaba” ukuba uginye enye yaloo ntshuntshiso. Funda ngamanye amatyala uYehova aye wasebenzisa uKristu kuwo ukuze soyise.—INdu. 3:8.
16, 17. Liliphi ityala ababekwa lona uLillian noWilliam Gobitas, yaye yintoni wena oyifundileyo kwelo tyala?
16 EMerika. Ngo-1940, kwityala leMinersville School District nxamnye nabakwaGobitis iijaji eziyi-8 zeNkundla Ephakamileyo yaseMerika zathi la maNgqina kaYehova akwaGobitis anetyala, kodwa yaba nye kuphela eyayisithi akanatyala. ULillian Gobitas, * owayeneminyaka eyi-12, nomntakwabo uWilliam, owayeneminyaka eyi-10, babefuna ukuhlala benyanisekile kuYehova, ngoko abazange bavume ukukhahlela iflegi okanye ukucengceleza isifungo. Ngoko bagxothwa esikolweni. Ityala labo lasiwa kwiNkundla Ephakamileyo, yaza loo Nkundla yathi isikolo sasisenza into ekumgaqo-siseko eyayibonisa ukuba sithanda indlela “isizwe esimanyene” ngayo. Eso sigwebo seza neliza lentshutshiso kubantu bakaThixo. Abantwana abaninzi bamaNgqina bagxothwa esikolweni, abantu abadala baphelelwa yimisebenzi, yaye amanye amaNgqina amaninzi ahlaselwa ngamahlokondiba ngendlela emasikizi. Incwadi ethi The Lustre of Our Country ithi, “indlela awayetshutshiswa ngayo amaNgqina ngo-1941 ukusa ku-1943 yaba kukuqalisa kokunganyanyezelwa konqulo eMerika kuloo minyaka yoo-1900.”
17 Uloyiso lweentshaba zikaThixo lwaba lolwexeshana. Ngo-1943, iNkundla Ephakamileyo yaphinda yachophela elinye ityala elifana nelo labakwaGobitis. Eli lityala leWest Virginia State Board of Education nxamnye noBarnette. Kweli ityala, iNkundla Ephakamileyo yathi amaNgqina kaYehova akanatyala. Yayikokokuqala kwimbali yaseMerika iNkundla Ephakamileyo igweba ngendlela eyahlukileyo kwityala elifanayo ngexesha nje elifutshane. Emva kweso sigwebo, indlela ababetshutshiswa ngayo abantu bakaYehova eMerika yehla ngendlela engathethekiyo. Ngelo xesha, ukubaluleka kwamalungelo abo bonke abemi baseMerika kwacaca ngakumbi.
18, 19. UPablo Barros uthi wancedwa yintoni ukuze akwazi ukunyamezela, yaye abanye abakhonzi bakaYehova banokuwuxelisa njani umzekelo wakhe?
18 EArgentina. Ngo-1976 uPablo Barros owayeneminyaka esibhozo nomntakwabo uHugo owayeneminyaka esixhenxe, bagxothwa esikolweni ngenxa yokungavumi ukuphakamisa iflegi. Ngesinye isihlandlo, utitshalakazi omkhulu watshova uPablo waza wambetha entloko. Wathi ukuphuma kwesikolo omabini la makhwenkwe makashiyeke esikolweni kangangeyure, ezama ukuwanyanzela ukuba afak’ isandla kwimibhiyozo yesizwe. Ekhumbula loo ntlungu, uPablo wathi: “Ndandingasoze ndikwazi ukuyinyamezela loo ngcinezelo yokulahla ingqibelelo yam ukuba uYehova wayengazange andincede.”
19 Elo tyala lasiwa enkundleni, yaye ijaji yathi isigqibo esenziwe esikolweni sichanile, uPablo noHugo bafanele bagxothwe esikolweni. Noko ke, kwabhenwa kwiNkundla Ephakamileyo yaseArgentina. Ngo-1979 loo Nkundla yathi isigqibo senkundla yokuqala sasingachananga, yaza yathi: “Isohlwayo abasinikiweyo [sokugxothwa] sinxamnye nelungelo lomgaqo-siseko lokufunda (uMthetho 14) nomsebenzi kaRhulumente wokuqinisekisa ngemfundo yabasaqalayo (uMthetho 5).” Olo loyiso lwanceda abantwana bamaNgqina abayi-1 000. Abanye abazange babe sagxothwa yaye abanye, abafana noPablo noHugo, babuyiselwa esikolweni.
20, 21. Ityala likaRoel noEmily Embralinag lilomeleza njani ukholo lwakho?
20 KwiiPhilippines. Ngo-1990, uRoel Embralinag, * owayeneminyaka eyi-9 nodadewabo uEmily, owayeneminyaka eyi-10, kunye nabanye abafundi abangamaNgqina abasenokuba babeyi-66, bagxothwa esikolweni kuba bengavumi ukukhahlela iflegi. Utata kaRoel noEmily, uLeonardo, wazama ukuya kuthethathethana nabaphathi besikolo, kodwa zange aphumelele. Izinto zaya zisiba mbi, waza uLeonardo wamangala kwiNkundla Ephakamileyo. Wayengenamali yaye engenalo negqwetha lokummela, ngoko intsapho yakhe yathandaza icela ukhokelo kuYehova. Ngelo xesha, abantwana babegculelwa, behlekwa nokuhlekwa. ULeonardo wacinga ukuba wayengenakuphumelela kweli tyala kuba wayengazi nto ngomthetho.
21 Ekuhambeni kwexesha, le ntsapho yamelwa nguFelino Ganal, igqwetha elalikhe lasebenza kwenye inkampani yamagqwetha eyazenzela igama kwelo lizwe. Ngelo xesha, uMzalwan’ uGanal wayesel’ eyekile ukusebenza, ngoku eliNgqina likaYehova. Lakuba lixoxiwe eli tyala yiNkundla Ephakamileyo, zonke iijaji zema ngakwicala lamaNgqina zaza zathi abantwana mababuyiselwe esikolweni. Nakweli xesha, abo babezama ukuba abantu bakaThixo balahle ingqibelelo yabo kuye, batsho phantsi.
Ukungathathi Icala Kubangela Umanyano
22, 23. (a) Kutheni siye saphumelela kangaka kumatyala aliwa ezinkundleni? (b) Ukubona abazalwana abasehlabathini beseluxolweni kububungqina bantoni?
22 Kwakutheni ukuze abantu bakaYehova baphumelele kangaka kumatyala aliwa ezinkundleni? Nangona singengabo oosaziwayo, kodwa kumazwe ngamazwe nakwiinkundla ngeenkundla, iijaji ezikwaziyo ukuqiqa ziye zasikhusela kwiintlaselo nakubatshutshisi abangayekeleliyo. Ngenxa yethu, ziye zamisela nendlela omawubekwe ngayo umthetho womgaqo-siseko. Asiyithandabuzi into yokuba uKristu ebeyixhasa imigudu esiyenzayo ukuze siphumelele. (Funda iSityhilelo 6:2.) Kutheni sisilwa amadabi anje emthethweni? Asizimiselanga ukutshintsha umthetho. Kunoko, sizimisele ukuba siqhubeke sikhonza uKumkani wethu, uYesu Kristu, ngaphandle kweziphazamiso.—IZe. 4:29.
23 Kweli hlabathi lahlulahlulwe ziingxwabangxwaba zezopolitiko nelizaliswe yintiyo engathethekiyo, uKumkani wethu olawulayo uYesu Kristu, uye wayisikelela imigudu yabalandeli bakhe abasehlabathini yokungathath’ icala kwizinto zeli hlabathi. USathana akaphumelelanga kwiinzame zakhe zokusahlula nokusicim’ igama. UBukumkani buye bahlanganisa ndawonye izigidi zabantu ezingafuniyo ‘ukuphinda zilwe imfazwe.’ Kuyamangalisa ukubona abazalwana abasehlabathini beseluxolweni—akakho umntu onokubuphikisa ubungqina bokuba uBukumkani bukaThixo buyalawula!—Isa. 2:4.
^ isiqe. 4 Lo mqulu waziwa ngomxholo othi The New Creation. Kamva, imiqulu yeMillennial Dawn yabizwa ngokuba siStudies in the Scriptures.
^ isiqe. 8 Ukuze ubone indlela esixutyushwe ngayo esi siprofeto, funda incwadi ethi ISityhilelo—Incopho Yaso Ezukileyo Isondele!, isahluko 27, iphepha 184-186.
^ isiqe. 13 Isivumelwano sasifuna nokuba urhulumente waseBulgaria anike bonke abemi abangafuniyo ukuya emkhosini ngenxa yezazela zabo eminye imisebenzi.
^ isiqe. 14 Ukuze ufumane ingxelo engakumbi, funda iMboniselo kaNovemba 1, 2012, iphepha 29-31.
^ isiqe. 14 Kwisithuba seminyaka eyi-20, urhulumente waseArmenia wavalela amaNgqina aselula angaphezu kwayi-450. NgoNovemba 2013 kwakhululwa abokugqibela kweli qela.
^ isiqe. 16 Igama lentsapho labhalwa ngendlela engachananga kwiingxelo zasenkundleni.
^ isiqe. 20 Igama lentsapho labhalwa ngendlela engachananga kwathiwa Ebralinag kwiingxelo zasenkundleni.


text:
MAKHE SICAPHULE KUVIMBA
UPlato
UPlato (owayephila malunga nowama-427-347 B.C.E.) wayesisithandi-sobulumko esingumGrike nesasingumhedeni. Wazalelwa eAthene kwintsapho yeengcungcu ibe wafumana imfundo esemagqabini eyayidla ngokufunyanwa ngabantwana abaphuma kwiintsapho zamaGrike ezifumileyo. Wayezithanda gqitha iimfundiso zesithandi-sobulumko esidumileyo uSocrates kunye nezabalandeli bakaPythagoras, isithandi-sobulumko esasingumakhwekhwetha wezibalo.
EMVA kokutyhutyha amazwe akwiMeditera apho wafika wangena zwabha kwiipolitiki zaseSirakuse isixeko samaGrike esasiseSisili, uPlato wabuyela eAthene apho wafika wavula isikolo sentanda-bulumko nenzululwazi esasibizwa ngokuba yi-Academy. Esi sikolo ekudla ngokuthiwa yiYunivesithi yokuqala eYurophu, sasiyeyona ndawo kwakusenziwa kuyo uphando lwezibalo nentanda-bulumko.
KUTHENI UFANELE UBE NOMDLA KUPLATO?
Iimfundiso zikaPlato zibe negalelo elibonakalayo kwiinkolelo zezigidi zabantu, kuquka nabo bazibiza ngokuba bangamaKristu. Inkoliso yaba bantu icinga ukuba iinkolelo zayo zivela eBhayibhileni. Enye yezona mfundiso zikaPlato ziphambili yile ithi abantu banomphefumlo ongafiyo, ophumayo xa kusifa umzimba.
“Ukungafi komphefumlo yenye yezona mfundiso wayezithanda uPlato.”—Body and Soul in Ancient Philosophy
UPlato wayenomdla gqitha kubomi emva kokufa. Incwadi ethi Body and Soul in Ancient Philosophy ithi, “ukungafi komphefumlo yenye yezona mfundiso wayezithanda uPlato.” Wayeqinisekile ukuba “umphefumlo uqhubeka uphila emva kokufa komzimba ukuze uvuzwe okanye wohlwaywe” ngokwemisebenzi yaloo mntu ngoxa ebephila emhlabeni. *
ZASASAZEKA NJANI IIMFUNDISO ZIKAPLATO?
Isikolo sikaPlato saba nefuthe elibonakalayo kubomi babantu ukutyhubela iinkulungwane ezisithoba sikho, ukususela ngowama-387 B.C.E. ukusa kowama-529 C.E. Iimfundiso zikaPlato zaye zasasazeka kakhulu kwimimandla eyayilawulwa yiGrisi neRoma. Isithandi-sobulumko esingumYuda uPhilo waseAlexandria, wamkela iimfundiso zikaPlato njengoko benzayo nabanye abefundisi beNgqobhoko. Ngenxa yoko, iintanda–bulumko zabahedeni, kuquka eyokungafi komphefumlo, zangena ngekroba kwiimfundiso zobuYuda nezobuKristu.
IThe Anchor Bible Dictionary ithi: “Phantse zonke iimfundiso zamaKristu zinento yokwenza nentanda-bulumko yamaGrike ingakumbi iimfundiso zikaPlato, kodwa singathi eyona nto ifundiswa ngabanye abefundisi . . . ziimfundiso zikaPlato.” Khawuthelekise oko kuthethwa zezi ncwadi zilandelayo.
Oko kwathethwa nguPlato: “[Ekufeni,] eyona nto siyiyo, le siyibiza ngokuba ngumphefumlo ongafiyo iyaphuma ize iye koothixo. . . ukuze iphendule ngezenzo zayo—nto leyo engoyikwayo ngamalungisa kodwa engafunwa nokubonwa ngaboni.”—Plato—Laws, Book XII.
Oko ikutshoyo iBhayibhile: Umphefumlo ngumntu ngokwakhe okanye ubomi abuphilayo. Nkqu nezilwanyana ziyimiphefumlo. Xa umntu esifa, umphefumlo uyafa. * Makhe sithethe ngezi zibhalo zilandelayo:
- “Umntu wokuqala uAdam waba ngumphefumlo ophilayo.”—1 Korinte 15:45.
- “Wahlabela mgama ke uThixo wathi: ‘Umhlaba mawuvelise imiphefumlo ephilayo ngohlobo lwayo, izilwanyana zasekhaya nezinambuzane namarhamncwa omhlaba.’”—Genesis 1:24.
- “Umphefumlo wam mawufe.”—Numeri 23:10.
- “Umphefumlo owonayo—kuya kufa wona.”—Hezekile 18:4.
Kuyacaca ukuba iBhayibhile ayifundisi ukuba umphefumlo uyaphuma xa sisifa. Ngoko ke zibuze, ‘Ngaba iinkolelo zam zivela eBhayibhileni okanye kwintanda-bulumko kaPlato?’
^ isiqe. 7 UPlato wayengengomntu wokuqala ukufundisa le mfundiso yokungafi komphefumlo, nangona inguye owayisasazayo. Le mfundiso echazwa ngeendlela ezahlukahlukeneyo yayifundiswa kwakude kudala kwiicawa zabahedeni, kuquka ezaseYiputa naseBhabhiloni.
^ isiqe. 12 IBhayibhile ifundisa ukuba abantu abafileyo bafana nabaleleyo yaye balindele uvuko. (INtshumayeli 9:5; Yohane 11:11-14; IZenzo 24:15) Ngokwahlukileyo koko, ukuba umntu ebenomphefumlo ongafiyo bekungayi kubakho mfuneko yavuko.


text:
Ilayibrari Efumaneka Lula
Ngo-Oktobha 7, 2013, amaNgqina kaYehova akhulula inkqubo yokuphanda esebenza kwifowuni enceda ekufundeni iBhayibhile nakufundisiso ebizwa ngokuba yi-JW Library. Le layibrari ineenguqulelo zeBhayibhile ezintandathu, eziquka iKing James Version neNguqulelo Yehlabathi Elitsha YeZibhalo Ezingcwele ehlaziyiweyo ka-2013. *
Kwakutheni Ukuze Yenziwe?
Abantu abaninzi basebenzisa iifowuni, iitablet nezinye izixhobo ezifana nezo emsebenzini naxa benxibelelana. Ekubeni abantu benokufunda iBhayibhile okanye bafundisise ku-jw.org, bekutheni ukuze yenziwe?
Okokuqala, le layibrari ayifuni ube uneintanethi. Okwesibini, yenziwe ngohlobo lokuba ikwazi ukukunceda uzifumane lula izibhalo uze uyicokise ukuyifunda iBhayibhile. Yenzeka njani loo nto?
I-JW Library Inceda Ekufundeni IBhayibhile
Xa uqala ukuyivula, ubona amagama eencwadi zeBhayibhile. Emva kokuba ucofe incwadi ethile yeBhayibhile kuvela izahluko zayo. Loo nto yenza kube lula ukubona indinyana oyifunayo. Le layibrari inezinye izinto onokuzisebenzisa kufundisiso lweBhayibhile:
Inemibhalo esemazantsi ecacisa amagama nemvelaphi yawo
Ineembekiselo zeendinyana zeBhayibhile
Ungakhangela igama elinye okanye amagama aliqela eBhayibhileni
Inenkcazelo ngencwadi nganye yeBhayibhile
Inendawo ethetha ngombhali ngamnye weBhayibhile, indawo awayibhalela kuyo loo ncwadi, ixesha eyabhalwa ngalo nokuba yathatha ixesha elingakanani ukubhalwa
Ikwanalo necandelo elineemaphu, izicangca, iziganeko eziseBhayibhileni nexesha ezenzeke ngalo nemifanekiso
Njengazo zonke iimpapasho zamaNgqina kaYehova, i-JW Library ifumaneka simahla. Le layibrari exhaswa ngeminikelo yokuzithandela, sele idawunlowudwe ngabantu abaninzi. (2 Korinte 9:7) Khawukhe uyisebenzise uze ubone indlela eluncedo ngayo.
^ isiqe. 2 NgoJanuwari 2014, le layibrari yahlaziywa. Ngoku kufakwe nokuhlolisisa iZibhalo imihla ngemihla neculo lamaNgqina kaYehova.
Funda Okungakumbi
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
5 Ngoko, bafika ngaphesheya kolwandle kwilizwe lamaGerasa.+
2 Yaye ngoko nangoko emva kokuba ephumile esikhepheni wahlangatyezwa yindoda enomoya ongahlambulukanga iphuma phakathi kwamangcwaba enkumbulo.+
3 Yayihlala phakathi kwamangcwaba; yaye ukuya kuthi ga ngelo xesha akukho bani kwaphela wayekwazi ukuyibopha nkqi kwanangomxokelelwane,
4 ngenxa yokuba yayibotshwa ngokufuthi ngamakhamandela nemixokelelwane, kodwa imixokelelwane yayiyiqhawuqhawula namakhamandela yayiwakroboza; yaye akukho bani wayenamandla okuyoyisa.
5 Ubusuku nemini, yayidanduluka emangcwabeni nasezintabeni kwaye yayizijeca ngamatye.
6 Kodwa yakubona uYesu emgama yabaleka yaza yaqubuda kuye,
7 yaye, yakuba idanduluke ngezwi elikhulu,+ yathi: “Ndinantoni yakwenza nawe, Yesu, Nyana wOyena Thixo Uphakamileyo?+ Ndiyakufungisa+ ngoThixo ukuba ungandithuthumbisi.”+
8 Kuba wayewuxelela esithi: “Phuma kulo mntu, moyandini ungahlambulukanga.”+
9 Kodwa wayibuza wathi: “Ungubani igama lakho?” Yathi kuye: “Igama lam ndinguMkhosi,+ ngenxa yokuba sibaninzi.”+
10 Yaza yambongoza izihlandlo ezininzi ukuba angabathumeli ngaphandle kwelizwe oomoya.+
11 Ke kaloku ugxuba olukhulu lweehagu+ lwalulapho entabeni lusidla.+
12 Ngoko bambongoza, besithi: “Sithumele ezihagwini, ukuze singene kuzo.”
13 Yaye wabavumela. Ngako oko oomoya abangahlambulukanga baphuma baza bangena ezihagwini; yaye olo gxuba lwagxalathelana phezu kwengxondorha lwaya kweyela elwandle, malunga namawaka amabini azo, yaye zarhaxwa enye emva kwenye elwandle.+
14 Kodwa abalusi bazo basaba baza bakuxela oko esixekweni nakwiindawo ezisemaphandleni; yaye abantu beza kubona oko kwakwenzekile.+
15 Ngoko beza kuYesu, bayibona indoda ebineedemon ihleli yambethe yaye isezingqondweni, yona le ndoda ibinomkhosi; baza bafikelwa luloyiko.
16 Kanjalo, abo babebonile bababalisela indlela okwenzeke ngayo oku kule ndoda ibineedemon nangeehagu.
17 Yaye ngoko bambongoza ukuba emke kwizithili zabo.+
18 Ngoko njengoko wayekhwela isikhephe, indoda ebineedemon yambongoza ukuba aqhubeke ekunye nayo.+
19 Noko ke, akazange ayivumele, kodwa wathi kuyo: “Yiya ekhaya kwizalamane zakho,+ uzixelele zonke izinto uYehova+ akwenzele zona nenceba+ aye wanayo kuwe.”
20 Yemka yaza yaqala ukubhengeza eDekapoli+ zonke izinto uYesu awayenzela zona, yaye bonke abantu bamangaliswa.+
21 Emva kokuba uYesu ewelile kwakhona ngesikhephe waya kunxweme olungaphesheya isihlwele esikhulu sahlanganisana ndawonye kuye; yaye wayengaselwandle.+
22 Kweza elinye lamagosa ongamelayo kwindlu yesikhungu, eligama linguYayiro, laza lakumbona, lawa ezinyaweni zakhe+
23 lambongoza izihlandlo ezininzi, lisithi: “Intombi yam encinane ikwimeko emandundu. Unganceda uze uyibeke izandla+ ukuze ichache ize iphile.”+
24 Ngako oko wemka nalo. Yaye wayelandelwa sisihlwele esikhulu, simxina.+
25 Kwakukho umfazi owayenethombo legazi+ iminyaka elishumi elinesibini,+
26 yaye wayeviswe iintlungu ngoogqirha abaninzi,+ kwaye wachitha bonke ubuncwane bakhe kodwa engangenelwa, kunoko, imeko yakhe yayisiba mbi ngakumbi.
27 Wathi akuva izinto ezingoYesu, weza ngasemva kwisihlwele waza wachukumisa+ isambatho sakhe sangaphezulu;
28 kuba wayemana esithi: “Ukuba ndichukumisa nje izambatho zakhe zangaphezulu ndiya kuphila.”+
29 Yaye ngoko nangoko umthombo wakhe wegazi woma, weva emzimbeni wakhe ukuba uphilisiwe kwisifo esibuhlungu.+
30 Ngoko nangoko, uYesu waqonda ngaphakathi kuye ukuba amandla+ aphumile kuye, yaye waphethukela kwisihlwele waza wathi: “Ngubani ochukumise izambatho zam zangaphezulu?”+
31 Kodwa bathi abafundi bakhe kuye: “Uyabona ukuba isihlwele sikuxinile,+ yaye uthi, ‘Ngubani ondichukumisileyo?’”
32 Noko ke, wayesingasinga ukuze abone lowo wayenze oku.
33 Kodwa umfazi, othukile yaye engcangcazela, ekwazi oko kwakwenzekile kuye, weza wawa phantsi phambi kwakhe yaye wamxelela yonke inyaniso.+
34 Wathi yena kuye: “Ntombi, ukholo lwakho lukuphilisile. Hamba ngoxolo,+ uze uphile kwisifo sakho esibuhlungu.”+
35 Ngoxa wayesathetha, kwafika amadoda athile evela kwikhaya legosa elongamelayo kwindlu yesikhungu aza athi: “Intombi yakho ifile! Usamkhathazelani na umfundisi?”+
36 Kodwa uYesu, elivela elo lizwi lithethwayo, wathi kwigosa elongamelayo kwindlu yesikhungu: “Musa ukuba noloyiko, kuphela bonisa ukholo.”+
37 Ke kaloku akazange avumele nabani na amlandele ngaphandle koPetros noYakobi noYohane umntakwabo Yakobi.+
38 Ngoko beza endlwini yegosa elongamelayo kwindlu yesikhungu, yaye wabona isiphithiphithi esinengxolo nabo balilayo nabenza isijwili esikhulu,
39 yaye, bakuba bengenile, wathi kubo: “Kutheni nibangela isiphithiphithi esinengxolo nokulila? Umntwana oselula akafanga, kodwa ulele.”+
40 Bamhleka ngokugculelayo. Kodwa, akuba ebakhuphele phandle bonke, wathabatha uyise nonina womntwana oselula nabo babekunye naye, waza wangena apho umntwana oselula wayekhona.+
41 Yaye, ebamba isandla somntwana oselula, wathi kuye: “Talitha kumi,” xa kuguqulelwe, okuthetha ukuthi: “Ntombazana, ndithi kuwe, Vuka!”+
42 Yavuka ngoko nangoko intombi yaza yahambahamba, kuba yayineshumi elinesibini leminyaka ubudala. Yaye bathi phithi kwaoko bethabatheke ngokugqithiseleyo.+
43 Kodwa wabayalela kaninzi-ninzi ukuba bangakwazisi nabani na oku,+ yaye wathi mayinikwe into yokudla.
Yithumele
Yithumele
Marko 5
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=41&Chapter=5&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D5%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
19 Wathetha ngokubhekele phaya uYehova kuMoses, esithi:
2 “Thetha kwindibano yoonyana bakaSirayeli iphela, uthi kubo, ‘Yibani ngcwele,+ kuba mna Yehova Thixo wenu ndingcwele.+
3 “‘Yoyikani elowo unina noyise,+ nizigcine iisabatha zam.+ NdinguYehova uThixo wenu.
4 Musani ukuphethukela kwizithixo ezingenaxabiso,+ yaye ningazenzeli oothixo abatyhidiweyo.+ NdinguYehova uThixo wenu.
5 “‘Xa nibingelela kuYehova umbingelelo wobudlelane,+ nowunikela ukuze nizizuzele inkoliseko.+
6 Wodliwa ngomhla wokubingelela kwenu nangemini elandelayo, kodwa okuseleyo kwada kwangumhla wesithathu kotshiswa ngomlilo.+
7 Ukuba, ke, kuthe kwadliwa ngomhla wesithathu, kuyinto engcolileyo.+ Akuyi kwamkelwa ngenkoliseko.+
8 Lowo ukudlayo wophendula ngesiphoso sakhe,+ ngokuba eyihlambele into engcwele kaYehova; yaye loo mphefumlo wonqunyulwa ebantwini bakowawo.
9 “‘Ekuvuneni kwenu isivuno selizwe lenu, uze ungavuni ngokupheleleyo ekupheleni kwentsimi yakho, yaye ungayibhikici intsimi yakho.+
10 Kwakhona, uze ungasihlanganisi isidiliya sakho esiseleyo,+ neediliya ezivuthulukileyo esidiliyeni sakho uze ungazicholi. Wozishiyela oxhwalekileyo nomphambukeli.+ NdinguYehova uThixo wenu.
11 “‘Nize ningebi,+ ningakhohlisi,+ yaye ningaqhubani ngobuxoki nezinxulumani zenu.+
12 Nize ningafungi ngobuxoki ngegama lam,+ ukuze nilihlambele igama loThixo wenu. NdinguYehova.
13 Uze ungaliqhathi idlelane lakho,+ yaye ungaphangi.+ Umvuzo womqeshwa uze ungahlali ubusuku bonke kuwe kude kuse.+
14 “‘Uze ungasiqalekisi isithulu, yaye ungabeki sikhubekiso phambi kwemfama;+ uze umoyike uThixo wakho.+ NdinguYehova.
15 “‘Nize ningenzi okungekho sikweni ekugwebeni. Uze ungamphathi ngomkhethe osweleyo,+ yaye ungakhethi ubuso besikhulu.+ Uze usigwebe ngokusesikweni isinxulumani sakho.
16 “‘Uze ungahambi unyelisa phakathi kwabantu bakowenu.+ Uze ungamelani negazi ledlelane lakho.+ NdinguYehova.
17 “‘Uze ungamthiyi umzalwana wakho entliziyweni yakho.+ Kunoko ufanele usohlwaye isinxulumani sakho,+ ukuze ungazithwalisi isono ngenxa yaso.
18 “‘Uze ungaphindezeli+ okanye ube nenqala koonyana babantu bakowenu;+ yaye uze ulithande idlelane lakho njengawe siqu.+ NdinguYehova.
19 “‘Nize niyigcine imimiselo yam: Izilwanyana zakho zasekhaya uze ungazizekisi kwiintlobo ezimbini. Uze ungahlwayeli entsimini yakho iintlobo ezimbini zembewu,+ yaye uze ungasinxibi isambatho seentlobo ezimbini zemisonto, exubeneyo.+
20 “‘Ukuba indoda ithe yalala nomfazi kwaza kwaphuma amadlozi, abe yena esisicakakazi esityunjelwe enye indoda, yaye singakhululwanga ngokuhlawulelwa okanye sinikwe inkululeko nangayiphi na indlela, bafanele bohlwaywe. Mabangabulawa, kuba besingakhululekanga.
21 Imele izise umnikelo wayo wetyala kuYehova emnyangweni wentente yokuhlangana, inkunzi yegusha yomnikelo wetyala.+
22 Woyicamagushela umbingeleli ngenkunzi leyo yegusha yedini letyala phambi koYehova ngenxa yesono sayo esenzileyo; iya kwandula ke isixolelwe isono sayo esenzileyo.+
23 “‘Xa nifikile ezweni elo, natyala yonke imithi yokudla, nimele nizigqale iziqhamo zayo njengezingasulungekanga “njengejwabi” lazo. Ziya kuqhubeka zingezingalukanga kuni iminyaka emithathu. Mazingadliwa.
24 Kodwa ngonyaka wesine zonke iziqhamo zayo+ zoba yinto engcwele yomsitho wemigcobo kuYehova.+
25 Ngonyaka wesihlanu ningazidla iziqhamo zayo ukuze nizongezele imveliso yazo.+ NdinguYehova uThixo wenu.
26 “‘Nize ningadli nantoni na enegazi.+
“‘Nize ningahlabi zihlabo,+ yaye ningaqheliseli mlingo.+
27 “‘Nize ningachebi nizunguleze iituma zenu, yaye ungalususi udini lweendevu zakho.+
28 “‘Nize ningenzi ntlanga enyameni yenu ngenxa yomphefumlo oswelekileyo,+ ningenzi mbhalo wamvambo kuni. NdinguYehova.
29 “‘Musa ukuyihlambela intombi yakho ngokuyenza unongogo,+ ukuze ilizwe lingazaliswa bubunongogo nakukuziphatha okuvakalala.+
30 “‘Zigcineni iisabatha zam,+ niyoyike ingcwele yam.+ NdinguYehova.
31 “‘Musani ukuphethukela kwabaneshologu,+ yaye ningabuzisi kwabo banobunkunkqele bokuxela iziganeko kwangaphambili,+ ukuze nizenze abangahlambulukanga ngabo. NdinguYehova uThixo wenu.
32 “‘Uze usukume phambi kwengwevu,+ uyihlonele indoda enkulu,+ umoyike uThixo wakho.+ NdinguYehova.
33 “‘Ukuba uthe umphambukeli waphambukela ezweni lenu, nize ningamphathi kakubi.+
34 Makabe njengenzalelwane yenu umphambukeli lowo uphambukele kuni; yaye uze umthande njengawe,+ ngokuba nani naningabaphambukeli ezweni laseYiputa.+ NdinguYehova uThixo wenu.
35 “‘Nize ningenzi okungekho sikweni ekugwebeni,+ nasekulinganiseni ubude, ubunzima+ okanye ukuzala kwento.
36 Nifanele nibe nezikali ezichanileyo, amatye okulinganisa achanileyo,+ iefa echanileyo nehin echanileyo. NdinguYehova uThixo wenu, onikhuphileyo ezweni laseYiputa.
37 Nize niyigcine imimiselo yam yonke nezigwebo zam zonke, nizenze.+ NdinguYehova.’”
Yithumele
Yithumele
Levitikus 19
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=3&Chapter=19&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D19%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
21 USathana wema nxamnye noSirayeli waza waxhokonxa+ uDavide ukuba abale uSirayeli.
2 Ngoko wathi uDavide kuYowabhi+ neentloko zabantu: “Hamba, ubale+ uSirayeli ukususela eBher-shebha+ ukusa kwaDan+ nize nilizise kum ukuze ndilazi inani lakhe.”+
3 Kodwa uYowabhi wathi: “Ngamana uYehova angongezelela ebantwini bakhe ngokuphindwe kalikhulu kubuninzi babo.+ Asingabo abakho na, nkosi yam kumkani, bonke njengabakhonzi bakho? Iyifunela ntoni na inkosi yam le nto?+ Yini na ukuba imzisele ityala uSirayeli?”
4 Noko ke, ilizwi likakumkani+ laba namandla kuYowabhi, kangangokuba wahamba+ uYowabhi wamtyhutyha wonke uSirayeli, emva koko weza eYerusalem.+
5 Ke kaloku uYowabhi wamnika uDavide inani lobhaliso lwabantu; yaye wonke uSirayeli wayesisigidi esinekhulu lamawaka amadoda arhola ikrele,+ namaYuda angamakhulu amane namashumi asixhenxe amawaka amadoda arhola ikrele.
6 Ke uLevi+ noBhenjamin akababhalanga phakathi kwabo,+ ngenxa yokuba ilizwi likakumkani lalicekiseka kuYowabhi.
7 Le nto yaba mbi emehlweni oTHIXO oyinyaniso,+ waza wamxabela uSirayeli.
8 Ngenxa yoko wathi uDavide kuTHIXO oyinyaniso: “Ndonile+ kakhulu ngale nto ndiyenzileyo. Yaye ngoku, khawuncede, usidlulise isiphoso somkhonzi wakho;+ kuba ndenze ngobudenge obukhulu.”+
9 UYehova wathetha kuGadi+ imboni kaDavide,+ esithi:
10 “Hamba, uze uthethe kuDavide, uthi, ‘Utsho uYehova ukuthi: “Kukho izinto ezintathu endizithumelayo nxamnye nawe.+ Khetha enye yazo, ukuba ndiyenze kuwe.”’”+
11 Ngako oko wangena uGadi kuDavide+ waza wathi kuye: “Utsho uYehova ukuthi, ‘Zikhethele,
12 enoba yiminyaka emithathu yendlala;+ okanye ziinyanga ezintathu zokuba utshayelwe phambi kweentshaba zakho+ nokuba ufikelwe likrele leentshaba zakho, okanye iintsuku ezintathu zekrele likaYehova,+ kwanendyikitya yokufa,+ elizweni, ingelosi kaYehova iwonakalise+ wonke ummandla kaSirayeli.’ Ke kaloku bona ukuba ndifanele ndimphendule ndithini na Lowo undithumileyo.”
13 Ngoko wathi uDavide kuGadi: “Kundibandezela kakhulu oku. Mandiwele esandleni sikaYehova,+ kuba zininzi kakhulu iinceba zakhe;+ kodwa mandingaweli esandleni somntu.”+
14 Wandula ke uYehova wathumela indyikitya yokufa+ kwaSirayeli, kangangokuba kwaSirayeli kwawa amashumi asixhenxe amawaka abantu.+
15 Ngaphezu koko, uTHIXO oyinyaniso wathumela ingelosi eYerusalem ukuba iyonakalise;+ ngokukhawuleza esakube eqalisile ukuyonakalisa, uYehova wayibona waza wazisola ngentlekele leyo;+ ngoko wathi kwingelosi eyayiyonakalisa: “Kwanele!+ Sithobe ngoku isandla sakho.” Yaye ingelosi kaYehova yayimi kufuphi nesanda sikaOrnan+ umYebhusi.+
16 Uthe akuwaphakamisa amehlo akhe uDavide, wabona ingelosi kaYehova+ imi phakathi komhlaba namazulu ikhuphe ikrele+ layo ilolulele ngaseYerusalem; yaye uDavide namadoda amakhulu, bazigubungela ngamarhonya,+ ngokukhawuleza bawa ngobuso.+
17 UDavide wathi kuTHIXO oyinyaniso: “Asindim na othe makubalwe abantu, yaye asindim na owonileyo ndaza ngokungathandabuzekiyo ndenza okubi?+ Ke zona ezi zimvu,+ zenze ntoni na? Owu Yehova Thixo wam, khawuncede, isandla sakho masibe phezu kwam nendlu kabawo; kodwa isibetho masingafikeli abantu bakho.”+
18 Ingelosi kaYehova yona, yathi kuGadi+ makatsho kuDavide ukuba uDavide enyuke aye kumisa isibingelelo kuYehova esandeni sikaOrnan umYebhusi.+
19 Ngako oko uDavide wenyuka wenza ngokwelizwi likaGadi alithethileyo egameni likaYehova.+
20 Kuthe ngelo xesha, uOrnan+ wajika waza wabona ingelosi; yaye oonyana bakhe abane ababenaye bazifihla. Ke yena uOrnan wayebhula ingqolowa.
21 Ngoko uDavide waya kufikelela kuOrnan. Uthe akukhangela uOrnan wabona uDavide,+ ngokukhawuleza waphuma esandeni waza waqubuda kuDavide ebhekise ubuso bakhe emhlabeni.
22 Wandula uDavide wathi kuOrnan: “Ndinike indawo yesanda, ukuze ndakhele uYehova isibingelelo. Ndinike+ kuyo sona ngemali ezeleyo,+ ukuze simiswe isibetho+ ebantwini.”
23 Kodwa uOrnan wathi kuDavide: “Mayisithabathe+ inkosi yam ukumkani ize yenze okulungileyo emehlweni ayo. Khawubone, ndinikela ngeenkomo+ zibe ngumnikelo otshiswayo nesileyi sokubhula+ sibe ziinkuni+ nengqolowa njengomnikelo wokudla okuziinkozo. Ndinikela ngako konke oko.”+
24 Noko ke, uKumkani uDavide wathi kuOrnan: “Hayi, kodwa nakanjani na ndiya kusithenga ngemali ezeleyo,+ ngenxa yokuba andiyi kuthwala into eyeyakho ndiyise kuYehova ukuze ndinikele umbingelelo otshiswayo ngaphandle kweendleko.”
25 Ngoko uDavide wanika uOrnan ngaloo ndawo iishekele zegolide ezibunzima bungamakhulu amathandathu.+
26 Wandula ke uDavide wamakhela apho isibingelelo+ uYehova waza wanikela imibingelelo etshiswayo nemibingelelo yobudlelane, wabiza kuYehova,+ owathi yena wamphendula ngomlilo+ ovela emazulwini phezu kwesibingelelo somnikelo otshiswayo.
27 Ngaphezu koko, uYehova wathetha ilizwi kwingelosi,+ yaza yalibuyisela ikrele layo esingxotyeni salo.
28 Ngelo xesha, wathi uDavide akubona ukuba uYehova umphendulile kwisanda sikaOrnan umYebhusi, waqhubeka ebingelela apho.+
29 Kodwa umnquba kaYehova owenziwa nguMoses entlango nesibingelelo somnikelo otshiswayo ngelo xesha zazikwindawo ephakamileyo yaseGibheyon.+
30 UDavide akakwazanga ukuya kuwo ayokubuza kuThixo, kuba wayenkwantya+ ngenxa yekrele lengelosi kaYehova.
Yithumele
Yithumele
1 Kronike 21
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=21&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D21%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
22 Ke kaloku kwakusondela umthendeleko wamaqebengwana angenagwele, ekuthiwa yiPasika.+
2 Ababingeleli abaziintloko nababhali babefuna indlela ephumelelayo yokuba bambhangise,+ kuba babesoyika abantu.+
3 Kodwa uSathana wangena kuYudas, lowo wayebizwa ngokuba nguSkariyoti, owayebalelwa phakathi kwabalishumi elinesibini;+
4 yaye waya kuthetha nababingeleli abaziintloko nabaphathi betempile ngendlela ephumelelayo yokumngcatsha kubo.+
5 Baba nemihlali baza bavuma ukumnika imali yesilivere.+
6 Ngoko wavuma, waza wafuna ithuba elihle lokumngcatsha kubo kungekho sihlwele simjikelezileyo.+
7 Wafika ke umhla wamaqebengwana angenagwele, lowo ngawo kumelwe kubingelelwe ixhoba lepasika;+
8 yaye wathumela uPetros noYohane, esithi: “Hambani niye nisilungiselela ipasika+ ukuze siyidle.”
9 Bathi kuye: “Ufuna siye kuyilungiselela phi na?”
10 Wathi kubo+ “Khangelani! Xa ningena esixekweni niya kuhlangatyezwa yindoda ethwele isitya sodongwe esinamanzi. Yilandeleni ukuya endlwini engena kuyo.+
11 Nize nithi kumnini-ndlu, ‘UMfundisi uthi kuwe: “Liphi na igumbi leendwendwe endinokudlela kulo ipasika nabafundi bam?”’+
12 Yaye loo mntu uya kunibonisa igumbi elikhulu eliphezulu linempahla. Yilungiseleleni apho.”+
13 Ngoko bemka baza bakufumana kanye kunjengoko wayetshilo kubo, yaye bayilungiselela ipasika.+
14 Ethubeni lakufika ilixa, wangqendeva etafileni, nabapostile.+
15 Yaye wathi kubo: “Ndikunqwenele kakhulu ukuyidla kunye nani le pasika ngaphambi kokuba ndibandezeleke;
16 kuba ndithi kuni, Andiyi kuyidla kwakhona ide izaliseke ebukumkanini bukaThixo.”+
17 Yaye, esamkela indebe,+ wabulela waza wathi: “Yithabatheni nize niyidlulise ukusuka komnye ukusa komnye phakathi kwenu;
18 kuba ndithi kuni, Ukususela ngoku andisayi kusela kwakhona kwimveliso yomdiliya bude ubukumkani bukaThixo bufike.”+
19 Wathabatha isonka,+ wathi akubulela, wasiqhekeza, wabanika sona, esithi: “Oku kuthetha umzimba wam+ oza kunikelwa ngenxa yenu.+ Hlalani nisenza oku nindikhumbula.”+
20 Wathabatha nendebe+ emva kokuba befumene isidlo sangokuhlwa, esithi: “Le ndebe ithetha umnqophiso omtsha+ ongegazi lam,+ eliza kuphalala ngenxa yenu.+
21 “Kodwa, khangelani! isandla somngcatshi+ wam sikunye nam etafileni.+
22 Ngenxa yokuba uNyana womntu uhamba ngokuvumelana noko kwamiswayo;+ noko kunjalo, yeha loo mntu angcatshwa ngaye!”+
23 Ngoko babuzana ukuba nguwuphi na kubo ngokwenene owayeza kwenza oko.+
24 Noko ke, kwavela nempikiswano eshushu phakathi kwabo mayela nokuba nguwuphi na kubo obonakala engoyena mkhulu.+
25 Kodwa wathi kubo: “Ookumkani beentlanga baba ziinkosi phezu kwazo, nabo banegunya phezu kwazo babizwa ngokuba ngabaBabali.+
26 Ke nina ze ningabi njalo.+ Kodwa lowo ungoyena mkhulu phakathi kwenu makabe njengoyena mncinane,+ nalowo usebenza njengentloko abe njengalowo ulungiselelayo.+
27 Kuba nguwuphi na omkhulu ngakumbi, lowo ungqendeve etafileni okanye lowo ulungiselelayo? Asinguye na lowo ungqendeve etafileni? Kodwa phakathi kwenu ndinjengalowo ulungiselelayo.+
28 “Noko ke, nina niye nanamathela+ kum ezilingweni zam;+
29 yaye ndenza umnqophiso nani, kanye njengoko uBawo enze umnqophiso+ nam, wobukumkani,+
30 ukuze nidle,+ nisele etafileni yam ebukumkanini bam,+ nize nihlale ezitroneni+ ukuze nigwebe izizwe ezilishumi elinesibini zakwaSirayeli.
31 “Simon, Simon, khangela! uSathana+ ubenibanga ukuze anihluze njengengqolowa.+
32 Kodwa ndiye ndenza isikhungo+ ngenxa yakho ukuze ungatyhafi elukholweni; yaye nawe, wakubuya, bomeleze+ abazalwana bakho.”
33 Ngoko wathi kuye: “Nkosi, ndikulungele ukuya nawe kokubini entolongweni nasekufeni.”+
34 Kodwa wathi: “Ndithi kuwe, Petros, Umqhagi awuyi kukhonya namhlanje ungekakhanyeli kathathu ukuba uyandazi.”+
35 Wathi kubo: “Xa ndanithumela+ ngaphandle kwenxili nengxowa yokutya neembadada, nakha naswela nto na?” Bathi: “Hayi!”
36 Wandula ke wathi kubo: “Ke ngoku lowo unenxili makayithabathe, kwanalowo unengxowa yokutya; nalowo ungenalo ikrele makathengise ngesambatho sakhe sangaphezulu aze alithenge.
37 Kuba ndithi kuni oku kubhaliweyo kumele kufezeke kum, okukoku, ‘Yaye wabalwa nabo bachas’ umthetho.’+ Kuba oko kuphathelele mna kuyafezwa.”+
38 Ngoko bathi: “Nkosi, khangela! nanga amakrele amabini.” Wathi kubo: “Kwanele.”
39 Ekuphumeni wahamba ngokwesiko waya eNtabeni yemiNquma; nabafundi bamlandela.+
40 Akufika kuloo ndawo wathi kubo: “Qhubekani nithandaza, ukuze ningangeni ekuhendweni.”+
41 Wathi cebu kubo umgama ongangokugityiselwa kwelitye, waguqa ngamadolo wathandaza,
42 esithi: “Bawo, ukuba uyanqwena, yishenxise le ndebe kum. Noko ke, makwenzeke, kungekhona ukuthanda kwam,+ kodwa okwakho.”+
43 Ngoko ingelosi evela ezulwini yabonakala kuye yaza yamomeleza.+
44 Kodwa esekungcungcuthekeni, kwaba kukhona ethandaza ngenyameko;+ kwaza ukubila kwakhe kwaba njengamathontsi egazi esiwa emhlabeni.+
45 Yaye akuba ethandazile, waphakama waya kubafundi waza wabafumana besozela ngenxa yentlungu;+
46 wathi kubo: “Kutheni nilele nje? Vukani niqhubeke nithandaza, ukuze ningangeni ekuhendweni.”+
47 Ngoxa wayesathetha, khangela! isihlwele, yaye umntu obizwa ngokuba nguYudas, omnye wabalishumi elinesibini, wayehamba phambi kwaso;+ yaye wasondela kuYesu ukuze amange.+
48 Kodwa uYesu wathi kuye: “Yudas, umngcatsha ngokumanga na uNyana womntu?”+
49 Abo babengakuye, bakukubona oko kwakuza kwenzeka, bathi: “Nkosi, sixabele na ngekrele?”+
50 Uthile kubo walixabela ikhoboka lombingeleli omkhulu waza wayisusa indlebe yalo yasekunene.+
51 Kodwa uYesu wathi: “Yekani, kwanele.” Yaye wayichukumisa indlebe waza waliphilisa.+
52 Wandula ke uYesu wathi kubabingeleli abaziintloko nabaphathi betempile namadoda amakhulu awayezele yena apho: “Niphume ninamakrele namagqudu ngokungathi nize kumphangi na?+
53 Ngoxa bendinani etempileni+ imihla ngemihla anizange nindolulele izandla zenu.+ Kodwa eli lilixa lenu+ negunya+ lobumnyama.”+
54 Ngoko bambamba baza bamqhuba+ bamsa kwindlu yombingeleli omkhulu;+ kodwa uPetros wayelandela mgama.+
55 Babasa umlilo phakathi kwentendelezo baza bahlala phantsi ndawonye, noPetros wahlala phakathi kwabo.+
56 Kodwa isicakazana esithile sambona ehleli ngasemlilweni oqaqambileyo yaye samjongisisa saza sathi: “Nalo mntu ubekunye naye.”+
57 Kodwa wakukhanyela+ oko, esithi: “Mfazindini, andimazi.”+
58 Yaye emva kwexesha elifutshane omnye umntu wambona wathi: “Nawe ungomnye wabo.” Kodwa uPetros wathi: “Ndoda, andinguye.”+
59 Malunga neyure emva koko omnye umntu wazingisa ngamandla esithi: “Ngokuqinisekileyo nalo mntu wayekunye naye; kuba, enyanisweni, ungumGalili!”+
60 Kodwa uPetros wathi: “Ndoda, andikwazi oko ukutshoyo.” Kwaye ngephanyazo, ngoxa wayesathetha, umqhagi wakhonya.+
61 Yaye iNkosi yajika yajonga kuPetros, waza uPetros wawakhumbula amazwi eNkosi xa yathi kuye: “Ngaphambi kokuba umqhagi ukhonye namhlanje uya kundikhanyela kathathu.”+
62 Yaye waphuma phandle waza walila ngokukrakra.+
63 Amadoda awayemvalele ahlekisa+ ngaye, embetha;+
64 yaye emva kokumgqubuthela ayembuza athi: “Profeta. Ngubani okubethileyo?”+
65 Yaye aqhubeka esitsho ezinye izinto ezininzi emnyelisa.+
66 Ethubeni kwakuba semini, amadoda amakhulu abantu, kwanababingeleli abaziintloko nababhali, bahlanganisana,+ baza bamrholela kwiholo yabo yeSanhedrin, besithi:+
67 “Ukuba unguKRISTU,+ sixelele.” Kodwa wathi kubo: “Kwanokuba bendinixelele, beningayi kukholelwa konke konke.+
68 Ngaphezu koko, ukuba bendinibuzile, beningayi kuphendula konke konke.+
69 Noko ke, ukususela ngoku uNyana womntu+ uya kuhlala ngakwisandla sasekunene esinamandla+ sikaThixo.”+
70 Ngako oko bonke bathi: “Unguye na, ke ngoko, uNyana kaThixo?” Wathi kubo: “Nani nithi+ ndinguye.”
71 Bathi: “Sisabufunelani na ubungqina?+ Kuba sizivele ngokwethu kuphuma emlonyeni wakhe.”+
Yithumele
Yithumele
Luka 22
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=42&Chapter=22&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D22%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
[intro]
yeah! Mayn
[hook Tourist]
Ekas'lam bab'banjwa phantsi ekas'lam vuk'ngcweli dust ekas'lam bab'banjwa phantsi
ekas'lam vuk'ngcweli gaz'ekas'lam sifas peace entanyeni si ngenel'estratweni baz'khale'xekweni
[verse1 bennyjk]
caus'jesus piec'entanyen sneaker man enyawen'sqhonde sthraight emfazwen ngathi abasazi thin'iskin sayasi dlakaza andithandu'kuthetha ndiyadala benny umanqanqa or umalala (Enter g) Iyhooo exe
(bennyjk) thetha kakhul uzobona i gravel'ndithi ndithi'thetha kakhul uzobona i gravel'zishaya ngo ndi cisha no no every wack mc jong'funu ndifoja ndim ibhoza madala ndim ibhoza ekas'lam ndim ibhoza joe ndithi sindishaya ngondifoja mayyyyn
[hook]
[verse 2 tourist]
kumanz'estratweni ligaz'estratweni'andimthandazu (satana the devil) ndim obuqa'satana fasi jesus piece emnyam'amashiya ndiwaqabe amnyama seben'ngobumnyama xasgena ekaslakho amagwala ayantantalaza amanye ayaslizer baba baya slicer
[hook]
thanks to bimba and thanks to bennyjk for correcting these lyrics


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
12 Ndimele ndiqhayise. Akuyongenelo; kodwa ndiya kudlulela kwimibono engaphaya+ kweyemvelo nezityhilelo zeNkosi.
2 Ndazi umntu omanyene noKristu owathi, kwiminyaka elishumi elinesine edluleyo—enoba kwakusemzimbeni okanye kwakungekho mzimbeni andazi; nguThixo owaziyo—wathatyathwa+ enjalo wasiwa kwelesithathu izulu.
3 Enoba kwakusemzimbeni okanye ngaphandle komzimba,+ andazi, nguThixo owaziyo, kodwa ndiyazi ukuba loo mntu
4 wathatyathelwa eparadesi+ waza weva amazwi angathethekiyo ekungekho mthethweni ukuba umntu awathethe.
5 Ndiza kuqhayisa ngaloo mntu, kodwa andizi kuqhayisa ngam, ngaphandle kobuthathaka bam.+
6 Kuba ukuba ndifuna ukuqhayisa,+ andiyi kuba ngongenangqiqo, kuba ndiya kuthetha inyaniso. Kodwa ndiyarhoxa, ukuze kungabikho bani undizisela udumo olungakumbi kunoko andibona ndikuko okanye akuvayo kum,
7 ngenxa nje yezityhilelo ezigqithiseleyo.
Ngoko ke, ukuze ndingazivi ndiphakame ngokugqithiseleyo,+ ndanikwa iliva enyameni,+ ingelosi kaSathana, ukuba indimpakaze, ukuze ndingaphakami ngokugqithiseleyo.
8 Ngenxa yoku ndayibongoza izihlandlo ezithathu+ iNkosi ukuba lisuke kum;
9 ukanti ngokwenene yathi kum: “Ububele bam obunganifanelanga bukulingene;+ kuba amandla am enziwa agqibelele kubuthathaka.”+ Ke ngoko, ngokuchulumanca okukhulu, ndiza kuqhayisa ngobuthathaka bam,+ ukuze amandla kaKRISTU ahlale njengentente phezu kwam.
10 Ngoko ke ndiyakholiswa bubuthathaka, kukuthukwa, kukuswela, ziintshutshiso neenzima, ngenxa kaKristu. Kuba xa ndibuthathaka, kuxa kanye ndinamandla.+
11 Ndisuke andabi nangqiqo. Nini abandinyanzelele+ koko, kuba bendifanele ukunconyelwa nini. Nokuba andinto yanto,+ andikho nganeno nganto kwabo bapostile benu baziincamisa.+
12 Eneneni, imiqondiso yokuba ngumpostile+ yaveliswa phakathi kwenu ngonyamezelo lonke,+ nangemiqondiso nemihlola nemisebenzi yamandla.+
13 Kuba yintoni na enasilela ngayo kwamanye amabandla, ngaphandle kokuba mna ngokwam ndingazange ndibe luxanduva kuni?+ Ndixoleleni ke ngoku kungalungisi.
14 Khangelani! Esi sisihlandlo sesithathu+ ndilungele ukuza kuni, yaye andizi kuba luxanduva. Kuba ndifuna, kungekhona izinto zenu,+ kodwa nina; kuba asingobantwana+ abafanele ukuqwebela abazali babo, kodwa ngabazali abafanele baqwebele abantwana babo.+
15 Mna ke ndiya kuchulumanca kakhulu ukuba ndinokudleka ndize ndisetyenziswe ngokupheleleyo ngenxa yemiphefumlo yenu.+ Ukuba ndinithanda kakhulu, ndiza kuthandwa kancinane na mna?
16 Kodwa nokuba kungade kube njalo, andizange ndibe luxanduva kuni.+ Noko ke, nithi, “ndandinobuqhophololo” yaye ndanibambisa “ngenkohliso.”+
17 Nabani na ke kwabo ndibathumele kuni, andizange ndinixhaphaze ngaye, andibi kunjalo?
18 Ndambongoza uTito yaye ndathumela umzalwana kunye naye. UTito akazange anixhaphaze konke konke, andibi kunjalo?+ Sahamba ngomoya ofanayo,+ akunjalo? Kumanyathelo afanayo, akunjalo?
19 Ngaba lonke eli thuba benicinga ukuba siyazithethelela kuni? Sithetha phambi koThixo ngoKristu. Kodwa konke oku, zintanda, sikuthetha ukuze nakheke.+
20 Ndinoloyiko lokuba ndifike+ ningeyiyo into endinqwenela ukufika niyiyo, nam ndingeyiyo leyo nindinqwenelela ukuba ndibe yiyo, kodwa, endaweni yoko, kusenokubakho imbambano, ikhwele,+ ukufikelwa ngumsindo, usukuzwano, ukudlan’ izithende, ukuhleba, ukufikelwa kukukhukhumala, izidubedube.+
21 Hleze ndithi, ndakufika kunjalo, uThixo wam andithobe phakathi kwenu, ndize ndizile ngenxa yabaninzi abonileyo+ baza abaguquka ekungahlambulukini nakuhenyuzo+ nakwihambo yabo evakalala+ abaye bayiqhelisela.
Yithumele
Yithumele
2 Korinte 12
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=47&Chapter=12&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D47%26Chapter%3D12%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Chapter 1
1 Amazwi eNtshumayeli, unyana kaDavide, ukumkani waseYerusalem.
2 Amampunge awo amampunge, itsho iNtshumayeli; amampunge awo amampunge, yonke into ingamampunge.
3 Unalungelo lini umntu emigudwini yakhe yonke, ayenzayo phantsi kwelanga?
4 Kumka esinye isizukulwana, kulandele esinye isizukulwana; ke lona ihlabathi limi ngonaphakade.
5 Ilanga liyaphuma, ilanga libuya litshone, liphikele endaweni yalo apho liphuma khona.
6 Umoya uya ezantsi, ujikeleze usinge entla, uhamba ujikajikeleza, ubuye ubuya umoya ekujikelezeni kwawo.
7 Yonke imilambo iya elwandle, ukanti ulwandle aluzali; endaweni eya kuyo imilambo, ibuya iye kwakhona.
8 Zonke izinto ziyazixhamla; umntu akanako ukuzithetha; alihluthi iliso kukubona, ayizali indlebe kukuva.
9 Into eyayikho yeya kubuya ibekho; into eyenzekayo yeya kubuya yenzeke yona. Akukho nto intsha phantsi kwelanga.
10 Ukuba kukho into ekuthiwa, Yabona, le intsha! ibiselikho kade, emaphakadeni abekho ngaphambi kwethu.
11 Akukho kukhumbula abokuqala; nabasemva abaya kubakho, abayi kukhunjulwa ngabaya kuza emva kwabo.
12 Mna, Ntshumayeli, ndibe ndingukumkani kwaSirayeli eYerusalem.
13 Intliziyo yam ndayinikela ukuba ingxoke, isingasinge ngobulumko, yonke into eyenzekayo phantsi kwezulu; ngumzamo ombi uThixo awunike oonyana babantu, ukuba bawuzame.
14 Ndazikhangela zonke izenzo ezenzekayo phantsi kwelanga; yabona, zonke zingamampunge nokusukelana nomoya.
15 Into egoso ayinakolulwa; into engekhoyo ayinakubalwa.
16 Ndathetha mna nentliziyo yam, ndisithi, Yabona, mna ndikhulise ndandisa ubulumko, ngaphezu kwabo bonke ababephethe iYerusalem phambi kwam; nentliziyo yam ibone kakhulu ubulumko nokwazi.
17 Intliziyo yam ndayinikela ekwazini ubulumko, nasekwazini ubugeza nobuyatha; kwanaloo nto ndayiqonda ukuba kukusukelana nomoya.
18 Ngokuba ebuninzini bobulumko kukho ukuhlelwa sisiyengelezane esininzi; owongeza ukwazi, wongeza umvandedwa.


text:
ULUTSHA LUYABUZA
Ndingakukhuthalela Njani Ukujima?
IBhayibhile ithi: “
Ingqeqesho yomzimba iyingenelo.” (1 Timoti 4:8) Kubonakala ngathi xa abantu abaninzi besithi “ndifun’ ukujima,” bahambisa nje incoko.
“Baninzi abantwana ababengakwazi ukujima esikolweni. Kodwa ukujima yayiyeyona nto yayilula kwezazisenziwa!”—URichard, oneminyaka eyi-21.
“Abanye bathi, ‘Kutheni uchitha ixesha ngokubaleka, ubile ude udinwe, ngoxa unokuzihlalela endlini udlale umdlalo wevidiyo oza kukwenza ucinge ukuba nguwe obalekayo?’”—URuth, ona-22.
Ukuba nawe ucinga ngale ndlela, nazi izizathu ezintathu ezibangela ukujima kube luncedo.
Okoku1. Ukujima komeleza umzimba wakho ukwazi ukulwa izigulo. URachel ona-19 uthi: “
UTata wayesoloko esithi, ‘ukuba akuzenzeli xesha lakujima, uza kusuka ugule.’”
Okwesi-2. Ukujima kubangela umzimba wakho ukhuphe imichiza eya engqondweni ebangela ukuba uzole. UEmily ona-16 uthi: “
Ukubaleka kukubangela uphole aph’ entloko. Umzimba wam uba khaphukhaphu.”
Okwesi-3. Ukujima kukwenza wonwabe. URuth uthi: “
Ndiyakuthanda ukuba phandle, ngoko xa ndijima ndiye ndinyuk’ iintaba, ndiqubhe, ndikhwele nebhayisekile.”
Ukuze Uphumelele: Jima imizuzu eyi-20 kathathu ngeveki.
Khumbula: Nangona imfuza idlala eyayo indima, indlela okhangeleka ngayo ikwabangelwa yindlela ophila ngayo. Ngoko xa usithi “ndifun’ ukujima,” isigqibo sesakho, yenza into ngaloo mazwi!
Funda Okungakumbi
Izinto Ezinokukunceda Ube Sempilweni—Yenza Umthambo
Ukwenza umthambo kubalulekile kubantu bonke, ibe akunyanzelekanga ukuba ude uye ejimini.


text:
SKONGALIS, UABIkhadi engabonakaliyo
SKONGALIS, UAB
Building yokwambathisa, Construction, ireal estate, Eziluncedo, Eziluncedo, eluncedo, Ezococeko +27
Ushicelelo
I-V 7:00-16:00
- SKONGALIS, UAB
Imephu
Umsebenzi udidi
Building yokwambathisa, Construction, ireal estate, Eziluncedo, Eziluncedo, eluncedo, Ezococeko, Furu eziphathekayo, Iimveliso ikhonkrithi, Isamente, Izibonelelo, Izixhobo kamasipala, Lezothutho, ukuthuthwa, Management territory, Materials lwenkunkuma, Mixing eziphathekayo, Neenkonzo zezothutho road, Ngezingqusho, Products eziphathekayo, Rental isithuthi, Roof yokwambathisa, Ugcino lwezakhiwo, Ukukhupha inkunkuma, Ukulungisa, Ukunikezelwa eziphathekayo, Ukususwa kwelindle, Ukwambathisa, Ulungiso, Unyango amdaka, Uphumelo, Uthutho local, Wall yokugquma, Yokwambathisa ekhaya, Zokwakha
Ikhowudi qr
vCard
Website
Igama site: Skongalis - Titulinis


text:
Ngaba Zonke Iindlela Zokunqula Ziyafana Yaye Zamkelekile KuThixo?
Impendulo esuka eBhayibhileni
Akunjalo, azifani iindlela zokunqula. IBhayibhile inemizekelo eliqela yeendlela zokunqula ezingathandwayo nguThixo. Nantsi apha ngezantsi.
Eyokuqala: Ukunqula oothixo bobuxoki
IBhayibhile ithi ukunqula oothixo bobuxoki, ‘ngumphunga,’ ‘ngamampunge,’ ‘nento engekhoyo.’ (Yeremiya 10:3-5; 16:19, 20) UYehova * uThixo wathi kumaSirayeli amandulo: “Uze ungabi nathixo bambi ngokuchasene nam.” (Eksodus 20:3, 23; 23:24) Athi amaSirayeli akunqula abanye oothixo, “wavutha umsindo kaYehova.”—Numeri 25:3; Levitikus 20:2; ABagwebi 2:13, 14.
UThixo akakatshintshi nangoku, akafuni nokubabona “abo babizwa ngokuba ‘ngoothixo.’” (1 Korinte 8:5, 6; Galati 4:8) Uyalela abo bafuna ukumnqula ukuba bohlukane nabantu abanqula aba thixo, esithi: “Phumani phakathi kwabo, nizahlule.” (2 Korinte 6:14-17) Ukuba zonke iindlela zokunqula ziyafana yaye zamkelekile kuThixo, kutheni ke ekhupha lo myalelo?
Eyesibini: Ukunqula uThixo oyinyaniso ngendlela angayamkeliyo
Ngamanye amaxesha, amaSirayeli ayenqula uThixo esebenzisa iinkolelo neendlela ezazisetyenziswa ekunquleni oothixo bobuxoki, kodwa uYehova akazange ayamkele le nto yokuba kuxutywe unqulo lokwenyaniso nolobuxoki. (Eksodus 32:8; Duteronomi 12:2-4) UYesu wazikhalimela iinkokeli zonqulo zemihla yakhe ngenxa yendlela ezazimnqula ngayo uThixo; zazizenza oongcwele-ngcwele ebantwini ‘kodwa ziyigatya imibandela enzima ngakumbi yoMthetho, eyile, okusesikweni nenceba nokuthembeka.’—Mateyu 23:23.
Nakule mihla, ekuphela konqulo olunceda abantu basondelelane noThixo lusekelwe kwinyaniso. Le nyaniso ifumaneka eBhayibhileni. (Yohane 4:24; 17:17; 2 Timoti 3:16, 17) Unqulo oluneemfundiso ezingqubanayo neBhayibhile lubabhekelisela kude abantu kuThixo. Iimfundiso ezininzi abantu abacinga ukuba zisuka eBhayibhileni—ezifana nemfundiso yokuba uThixo uneziqu ezithathu, ukungafi komphefumlo nokuthuthunjiswa esihogweni—zivela kubantu ababenqula oothixo bobuxoki. Unqulo oluneemfundiso ezinjalo ‘lulilize,’ okanye aluncedi nganto, ngoba lubangel’ ukuba kulandelwe izithethe kunokuba kulandelwe iindlela zikaThixo.
UThixo akabathandi abahanahanisi. (Tito 1:16) Ukuze unqulo luncede abantu basondelelane noThixo, akufuneki lube nezithethe nje kuphela kodwa lumele lusebenze kuzo zonke izinto abazenzayo. Ngokomzekelo, iBhayibhile ithi: “Ukuba umntu uzibona engumnquli ofanelekileyo ukanti engalubambi ngomkhala ulwimi lwakhe, kodwa eqhubeka ekhohlisa intliziyo yakhe, unqulo lwakhe luphuthile. Unqulo oluhlambulukileyo nolungadyobhekanga ngokwembono kaThixo noBawo wethu lulo olu: ukuvelela iinkedama nabahlolokazi embandezelweni yabo, nokuzigcina ungenabala kulo ihlabathi.” (Yakobi 1:26, 27) Xa ichaza olu hlobo lonqulo lucocekileyo, lungadyobhekanga nolungenaluhanahaniso, yona iBhayibhile yesiXhosa ka-1996 isebenzisa igama elithi “inkolo enyanisekileyo.”
^ isiqe. 5 UYehova ligama loThixo wokwenene eliseBhayibhileni
Funda Okungakumbi
Ziziphi Iindaba Ezimnandi Ngonqulo?
Ngaba liyakuze libekho ixesha apho bonke abantu beya kumanyana ekunquleni okuphela koThixo oyinyaniso?
Ngaba Ikhona Inkonzo Onokuyithemba?
Ngaba ukhe waphoxeka enkonzweni? Ukuba kunjalo, kunokuba nzima ukuzithemba iinkonzo. Kunokukunceda njani ukufunda iBhayibhile?


text:
Ngaba Iintlekele Zemvelo Zibubungqina Bokuba UThixo Ukhohlakele?
OKO KUDLA NGOKUTHETHWA NGABANTU: “NguThixo olawula ihlabathi yaye nguye obangela iintlekele; ngenxa yoko ukhohlakele.”
OKO KUFUNDISWA YIBHAYIBHILE: “Ihlabathi liphela lisemandleni ongendawo.” (1 Yohane 5:19) Ngubani lo ‘ungendawo’? IBhayibhile ithi nguSathana. (Mateyu 13:19; Marko 4:15) Ngaba kunzima ukuyamkela loo nto? Khawuyicinge ngolu hlobo le nto: Ukuba uSathana uphethe ihlabathi, ngoko ke nguye owenza abantu bazicingele, babawe baze benze izigqibo zobudenge njengaye. Iyodwa nje le nto isenza sisibone esona sizathu sokuba abantu beye bawonakalisa umhlaba. Iingcali ezininzi zilumkisa ngelithi ukonakaliswa kwendalo kusenokufak’ isandla kwiintlekele zemvelo, kubangele ukuba zenzakalise abantu abaninzi kakhulu kunokuba bekuya kuba njalo xa abantu bebewuphethe kakuhle umhlaba.
Kutheni uThixo evumela uSathana enze unothanda? Ukuze sifumane impendulo kufuneka sibuyele ekuqaleni xa uAdam noEva bala ukulawulwa nguThixo. Ukususela ngoko, abantu abaninzi baye balandela loo mvukelo yabo bazali bethu bokuqala. Ukungavumi kwabantu ukulawulwa nguThixo kuye kwabenza balawulwa lutshaba lukaThixo uSathana. Yiloo nto uYesu wabiza uSathana ngokuba ‘ngumlawuli wehlabathi.’ (Yohane 14:30) Ngaba uSathana uza kulawula ngonaphakade? Hayi!
UYehova * uyakhathazeka xa ebona abantu behlupheka ngenxa yezinto ezenziwa nguSathana. Ngokomzekelo, xa uSirayeli wehlelwa ziintlekele, iBhayibhile ithi ngoThixo: “Ebudeni bokubandezeleka kwabo konke wabandezeleka.” (Isaya 63:9) UThixo uye wasenzela inceba, kuba kungekudala uza kuluphelisa ulawulo lukaSathana olukhohlakeleyo! Ubeke uNyana wakhe uYesu Kristu ukuba abe nguKumkani onobulungisa nokusesikweni yaye uza kulawula ngonaphakade.
KUTHENI UMELE UBE NOMDLA: Nangona uSathana engakhange abakhusele abantu kwiintlekele zemvelo, uYesu yena uza kubakhusela. Kaloku uYesu wakha wakhusela abafundi bakhe kwisaqhwithi. IBhayibhile ithi: “Wawukhalimela umoya waza wathi kulwandle: ‘Yithi tu! Uzole!’ Wadamba umoya, kwabakho ukuzola okukhulu.” Abafundi bathi: “Ngubani ngokwenene lo, le nto ade athotyelwe ngumoya nalulwandle?” (Marko 4:37-41) Oku kuyasiqinisekisa ukuba uYesu uza kubakhusela bonke abo bazithobayo kulawulo lwakhe xa enguKumkani.—Daniyeli 7:13, 14.
^ isiqe. 5 UYehova ligama likaThixo elichazwe eBhayibhile.


text:
Kuthekani Ukuba Andonwabi Xa Ndikunye Nabo?
Into onokuyenza
Okokuqala, bazi abantu okufumanisa kunzima kakhulu ukuba kunye nabo.
Iminyaka:
Andonwabi xa ndikunye . . .
neentanga zam
nabantwana abadala kum
nabantu abakhulileyo
Izinto abakwaziyo ukuzenza:
Andonwabi xa ndikunye . . .
neembaleki
nabantu abaneetalente
noongqondo-ngqondo
Ubuntu:
Andonwabi xa ndikunye . . .
nabantu abazithembileyo
noosaziwayo
abakwiqela elithile labantu
Okwesibini, khetha into oyenzayo xa ukunye naba bantu bachazwe ngasentla.
Ndenza ngathi ndithanda ezi zinto bazithandayo okanye ndilichule elifana nabo.
Andizihoyi izinto abazithandayo ndize ndincokole ngezam.
Ndiyathula ndize ndibashiye xa kuvela ithuba.
Okwesithathu, makuqale wena! Akunakusoloko ufuna ukuba abantu beze kuwe; ngamanye amaxesha nguwe ofanele uye kubo. (Filipi 2:4) Unokukwenza njani oku?
Khawujonge abantu abangalingani nawe. Cinga: Kutheni ufuna ukusoloko ukunye noontanga bakho uze emva koko uthi akunabahlobo? Oko kufana nokulamba kwisiqithi esikudekuzele iintlanzi ezidadayo!
“Umama wandikhuthaza ukuba ndizame ukuncokola nabantu abadala. Wathi ndiya kumangala ndakuva indlela ezininzi ngayo izinto esidibana ngazo. Wayenyanisile, kuba ngoku ndineetshomi ezininzi!”—UHelena, onama-20.
Funda ukuncokola nabantu. Eyona nto ibalulekileyo (1) kukumamela, (2) ukubuza imibuzo, (3) nokubathanda ngokwenene abantu.—Yakobi 1:19.
“Ndizama ukuba ngumntu omamelayo kunokuba ngoyena uncokolayo. Yaye xa ndincokola, ndizama ukuba ndingathethi ngam okanye ndithethe kakubi ngabanye.”—USerena, one-18.
“Ukuba umntu uncokola ngento endingayaziyo, ndiye ndimbuze ngezinye izinto, ukuze incoko ingapheli.”—UJared, onama-21.
“Ndineentloni, ngoko ndiyazinyanzela encokweni. Kodwa ukuze ube neetshomi, kufuneka uthande abantu. Ngoko incoko iye iqalwe ndim.”—ULeah, one-16.


text:
Ngaba Ixesha Esifa Ngalo Libekwe Kwangaphambili?
Impendulo esuka eBhayibhileni
Akunjalo. Ixesha esiza kufa ngalo alibekwanga kwangaphambili. Kunokuba sikholelwe oko, iBhayibhile ithi ukufa kubangelwa “lixesha nasisihlo esingenakubonwa kwangaphambili.”—INtshumayeli 9:11.
Kanti iBhayibhile ayithi kukho ‘ixesha lokufa’?
Ewe iyatsho, kwiNtshumayeli 3:2 kubhalwe oku: “Kukho ixesha lokuzalwa nexesha lokufa; kukho ixesha lokutyala nexesha lokuncothula oko bekutyaliwe.” Eyona nto ithethwa yile vesi kukuba, kukho izinto ezihlala zikho okanye ezihlala zisenzeka ebomini. (INtshumayeli 3:1-8) UThixo akabekanga xesha esiza kufa ngalo. Okona kubalulekileyo kukuba asimele sizixakekise ngezinto ezingenamsebenzi kangangokuba simlibale uMdali wethu.—INtshumayeli 3:11; 12:1, 13.
Ubomi bunokwandiswa
Nakubeni ubomi esibuphilayo bunamahla-ndinyuka, sinako ukubandisa ukuba senza izigqibo zobulumko. IBhayibhile ithi: “Umthetho wesilumko ngumthombo wobomi, ukuze kususwe ubani kwimigibe yokufa.” (IMizekeliso 13:14) Ngendlela efanayo, uMoses waxelela amaSirayeli ukuba ‘yayinokolulwa imihla yawo’ ukuba ayenokuthobela uThixo. (Duteronomi 6:2) Kodwa ke, sinokuyicutha imihla yobomi bethu xa sisenza ngokungakhathali.—INtshumayeli 7:17.
Enoba silumke kangakanani na, asikwazi ukukubaleka ukufa. (Roma 5:12) Kungekudala le meko iza kutshintsha, ngoba iBhayibhile ithembisa ukuba ‘akusayi kubakho kufa.’—ISityhilelo 21:4.
Funda Okungakumbi
Liyintoni Ithemba Ngabafi?
Kwenzeka ntoni kuthi xa sisifa? Ngaba siya kuze sibabone kwakhona abantu bethu esibathandayo abaye bafa?
Yintoni Injongo Yobomi?
Ngaba wakha wazibuza, ‘Yintoni injongo yobomi?’ Funda impendulo yalo mbuzo eBhayibhileni yakho.


text:
UVUKANI! NO. 2 2016
Ngaba IBhayibhile Yincwadi Nje Emnandi?
Sikho isizathu esihle sokuba ibe yeyona ncwadi isasazwe neguqulelwe kakhulu kuyo yonke imbali.
Ngaba IBhayibhile Yincwadi Nje Emnandi?
Kutheni abantu babeka ubomi babo esichengeni ukuze nje bafunde okanye babe neBhayibhile?
Ukunceda Umntwana Wakho Amelane Nokufikisa
Amacebiso amahlanu asekelwe eBhayibhileni anokulenza libe lula eli xesha.
Isazi Ngeembumba Ezingekazalwa Sicacisa Ukholo Lwaso
UNjingalwazi Yan-Der Hsuuw wayekade ekholelwa ukuba izinto zazivelela, kodwa emva kokuba ngusosayensi ophandayo watshintsha.
Ixhala
Ixhala elililo linokunceda; elingelilo linokwenzakalisa. Unokwenza njani ukuze umelane nalo?
Izikhwenene Ekuthiwa Ziimacaw
Fumana inkcazelo ngobomi bezi ntaka zintle kunene.
Makhe Sithethe Ngobuhlobo Nabanye Abantu
Uphando lwakutshanje lungqina ukuba iBhayibhile inobulumko.
Izinto Ezingakumbi Ezifumaneka Kwi-intanethi
Ndandidikiwe Yindlela Endandiphila Ngayo
UDmitry Korshunov wayelinxila, kodwa waqalisa ukufunda iBhayibhile suku ngalunye. Yintoni eyamkhuthazela ekubeni enze utshintsho oluphawuleka kangaka ebomini bakhe?
Ukuphuma Entolongweni Ukusa Empumelelweni
UDonald, owayelibanjwa, ucacisa indlela ukufunda iBhayibhile okwamnceda ngayo wamazi uThixo, wenza utshintsho ebomini bakhe waza wangumyeni ongcono.